EMAKUME LANGILEAK ANTOLATZEN (1922) – CLARA ZETKIN – ITAIA\nClara Zetkinek 1922ko abenduan, Internazional Komunistaren Laugarren Kongresuan emandako hitzaldi batetik jaio da dokumentu hau. Garai hartan Internazionalaren Komite Exekutiboan Alemaniaren ordezkaritzat jarduten zuen, eta baita Emakumeen Idazkaritza Internazionalaren Idazkari Orokor bezala ere.\nLaugarren Kongresua hainbat murrizpenetara behartutako egoera batean eraman behar izan zen aurrera, jabegodun klasearen erasoak zirela eta, honek Lehen Mundu Gerraren bukaeran Europa zeharkatu zuen olatu iraultzailea garaitzea lortu ostean. Hartara, masaren lana eta Fronte Batua bilakatu ziren antolatzeko estrategia beharrezkoak.\nEgungo testuingurua desberdina bada ere, Zetkinek mahaigaineratzen dituen argudioek gaurkotasun handia dutela esan genezake eta beraz, emakume langileok nola antolatu behar garen pentsatzerako orduan oso baliagarriak izaten jarraitzen dute.\nXX. mendeko 20. hamarkadako hasieratik 60. hamarkadararte igarotako berrogei urte horiek ideia sozialista iraultzaileen ia erabateko ezabatzea bizi izan zuten. Estalinismoak sorturiko giroan, emakume langilearen zapalketa borrokatzeko eta emakume horiek antolatzeko ideia eta saiakerak lekuz kanpo geratu ziren. Soilik 1968ko istiluek, ikasle mugimenduaren hazkunde zabalak eta bat-batean erakunde iraultzaileentzako aukera berri sekulakoak jaiotzen hasi izanak eman zioten emakume langileen antolakuntzari garatzeko aukera. Sozialista iraultzaile gehienak kikildu egin ziren eztabaida honen aurrean. Horiek klase ertainaren mugimendu zirela argudiatuz baztertu zituzten: ez zuten bertan eragiteko estrategiarako aukerarik eman, eta ez ziren ohartu emakume langilea antolatzeko zuen baliogarritasunaz. Orain, emakume langileak dira krisi ekonomikoaren ostikada gogorrenak jasotzen dituztenak. Langabeziaren mehatxuarekin, soldata eta lan berdintasuna ukatzen zaielarik, murrizketa eta itxierei aurre egiteko eta borrokatzeko grina duten emakumeez gainezka ikusten dira kaleak; sozialistek horiek ideia iraultzaileetara erakartzeko moduren bat asmatu behar dute. Ezinezkoa da hitzaldi luze bat laburtzerakoan gauza batzuk atzean ez geratzea. Hala ere, argudiaketaren mamia hemen dago, zerikusia izan duelarik bai 1922an eta baita gaur egun ere.\nMarxists Internet Archive, 2008\nBurkideok, Emakumeen Idazkaritza Internazionalaren jarduna eta emakumeengan emandako ekintza Komunistaren garapenari buruzko azalpena hasi aurretik, utzidazue apunte motz batzuk egiten. Beharrezkoak dira oraindik ere gure lana gaizkiulertua izaten baita, eta ez bakarrik gure aurkarien partetik, baita gure burkideen partetik ere. Batzuenak iada zaharkitutako pentsaera baten hondarrak besterik ez dira, baina beste batzuena berriz, aurreiritzi kontziente bat; gure zergatiarekin bat ez egitearen edo baita aurka egotearen ondorioa dena.\nEmakumeen Idazkaritza Internazionala Komiternaren Exekutiboaren adar bat da. Bere jarduna Exekutibo honekin etengabeko kooperazioan egoteaz gain, bere aginpe zuzenean dago. Normalean Emakume Komunisten Mugimendutzat dugun hori ez da emakume independenteen mugimendu bat. Emakumeengan hedatu beharreko propaganda Komunista zabaltzeari begira existitzen dira. Horrek helburu bikoitza du: batetik, iada ideia Komunistak barneratuta dituzten emakumeak Komiternaren sektore nazionaletara inkorporatzea, hala bertako jardunean dabiltzan parte-hartzaile konszienteak bilaka daitezen, eta bestetik, indiferentziaz jokatzen duten beste emakume horiek proletalgoaren borrokarenganako hurbilketa bat ematea, ideologia Komunistaren bitartez. Emakume langileen masak gatazka horri begira mobilizatu beharko lirateke. Ez dago Alderdi barruan ez lanik, eta edozer lurraldetan ez mugimendurik, non emakumeok ez dugun lehentasunezko betebehar bezala jotzen gure ekimena bertan. Are gehiago, Alderdi Komunistetan eta Internazionalean guk geure postua hartzea desira dugu: bertan dago lan gehiena eta loriatsuena (eguneroko jardun xumeagoa gutxietsi gabe, noski).\nGauza bat argi dago; emakume langileen antolatze eta formatze lanetarako organo bereziak beharrezkoak ditugu, eta Alderdiaren parte bilakatu. Emakumeengan agitazio Komunista egiteaz ez dira zertan emakumeak arduratu behar, lurralde bakoitzeko Alderdi Komunista osoaren eta Internazional Komunistaren eginbeharra da. Gure zeregina betetzeko, beharrezkoa da alderdiaren organoak sortzea, emakumeen idazkaritzak, emakumeen departamenduak edo deitu nahi diogun bezala.\nArgi dago, ez dugu ukatzen posible dela izaera sendoko edozein gizon edo emakumeek lan egiteko gaitasun berbera izango dutela distrituko edo maila lokaleko antolakundetan. Hori kontuan hartuta, ezin gara maila indibidualeko lorpenak goraipatzera mugatu, eta antolakundearen eraginkortasuna bere gorpuzte osoan baloratuko da, indarren batasunaren funtzionamenduak ekartzen baititu garaipenak handiagoak. Helburu konkretu batera bideraturiko jardun bateratua izan behar da gure lema Alderdian, Internazionalean, eta emakume langileekiko jardunean.\nLanaren banaketa praktikoa egiteko xedez eta auzi komenigarri gisa, emakumeak izan ohi dira aproposenak beste emakumeengan lan komunista egiten duten organo berezietan lan egiteko. Ezin dugu ukatu emakumeen masa zabalak gaur egun dituen bizi eta lan baldintza bereizgarriak. Horren harira, orokorrean emakumeei errazagoa zaie beste emakume langileengana hurbiltzea Propaganda Komunista egiterako orduan. Emakume komunistok Alderdiaren funtzionamenduaren osotasunean parte hartzeko eskubidea eta ardura dugula kontuan hartuta, bai panfletoak banatzea bezalako lan humilenetan eta bai lan erabakigarri eta neketsuetan ere, iraingarria litzateke Alderdiaren eta Internazionalaren bizitza historikoan parte hartzeko ditugun gaitasunak gutxietsiak izatea, eta horregatik, guk ere ez genioke gizon bati emakumeengan lan komunista egitea debekatu beharko.\nAzken urte honetan zehar agerian geratu zaizkigu emakumeekin lan Komunista egitearen alde onak eta txarrak. Alde onak ikusi izan ditugu Internazional Komunistako sekzioek organoak sortu dituzten herrialdeetan: Alemanian eta Bulgarian, besteak beste, Emakumeen Idazkaritzek emakume komunisten formakuntza eta emakume langileen mobilizatzea aurrera eraman dituztelarik eta gatazka sozialean integratuz. Lurralde hauetan, Emakume Komunisten mugimenduak Alderdiaren osotasunaren muskulu sendo eta garrantzitsuak bilakatu dira. Alderdian emakumezkoak diren militante eta partaide asko aurki ditzazkegu, eta are handiagoak dira Alderdian sartuta ez dauden baina burkide diren emakumeen masak.\nNon gogoa, han zangoa. Mundu mailako iraultzarako gogoa badugu, esklabizatu eta explotatuta dauden emakumeen masa zabalengana heltzeko bidea aurkitu beharrean gaude, baldintza historikoak edozein eratakoak izanda ere.\nUtzidazue Alderdi komunistetan emakumeentzako organo bereziak ez egotearen ondorio txarren adibide gutxi batzuk ematen. Emakumeentzako Idazkaritzarik edo era hortako antolamendurik egon ez den bakoitzean, jaitsiera nabaria izan du Alderdi Komunistetako emakumeen parte hartzeak, baita, emakume langileen presentziak klase borroka orokorrean. Polonian, Alderdiak orain arte ez du halako organo berezirik osatu nahi izan. Alderdia ados zegoen bertan emakumeek ere militatzearekin, grebetan eta masa mobilizazioetan parte hartzearekin. Hala ere, konturatzen hasiak gara hau ez dela nahikoa ideal Komunista proletalgo femeninoarengana iristarazteko. Hala, Japoneko azken hauteskundeek argi utzi dute, erreakzioak bere oinarrizko babesa komunismoan formatu gabeko emakume ezjakinengan aurkitu duela, eta hori ezin da errepikatu.\nIngalaterran, emakume proletarioengan agitazio sistematikoa aurrera eramateko behar den organizazioa falta izan da, eta Bretainia Handiko Alderdi Komunistak honen errua duen ahuldadeari egotzi bazion ere, etengabe atzeratu edo eragotzi dute lantalde berezi hori sortzea. Emakumeen Idazkaritza Internazionalaren ahaleginak deuseztatuta edo gutxietsita geratu dira, halaber. Ez da Emakumeen Idazkaritzarik ezarri: egin den gauza bakarra militante emakumezko bat Alderdiaren agitatzaile orokor bezala izendatzea izan da. Gure emakume burkideek hainbat bilera deitu dituzte emakume komunisten irakaspen politikoari begira, gutxi izatea axola gabe. Bilkura hauen emaitzak hain onak izan direla ikusita, halakoak formalizatu edo sistematizatzea bultzatu beharko luke Alderdi Komunistak.\nBritainia Handiko Alderdi Komunistako Exekutiboaren jarrera, nire iritziz, ez da soilik ahuldade ekonomikoaren ondorio, bere gazteriaren eta honek eragindako gabezien ondorio ere bada. Honekin nire helburua ez da Alderdia kritika gogorrekin seinalatzea. Alderdi honen azken hauteskunde orokorretako arrakastak agerian uzten du bere determinazio indartsua eta praktika egokia. Baina hauteskundetako lorpen honek, erabaki ziren determinazio politiko eta antolakuntza berriarekin batera, Britainia Handiko Alderdi Komunista propagandarako alderdi txiki izatetik, emakume proletarioen antolakuntzan esfortzu bat egingo duen antolakunde izatera pasatzea behartzen du. Internazionalaren sekzio britainiarrak ezin dio honi bizkarra eman: lurralde hontan milioika emakume langile daudela antolatuta Emakumeen Sozietate Sufragistetan, emakumeen sindikatu zaharkituetan, Konsumitzaileen Kooperatibetan, Alderdi Laborista eta Laborista Independienteetan. Alderdi Komunistari dagokio antolakunde guzti hauekin batera emakume langileen konfidantza, borondatea, gaitasunak eta gogoa lortzeko borrokatzea. Hala, luzera begira, organo espezifikoen beharra azpimarratuko da, honek Alderdiko kide diren emakume komunistak indartu, entrenatu eta antolatzeko gaitasun erreala frogatuko baitu. Aldi berean Alderdi barruan ez dauden horiengan ere beren klase interesen alde borrokatzeko grina pizteko lan egingo du.\nHainbat herritan, emakume komunistek, Alderdiaren aginpean, aukeraizan duten era guztietara saiatu dira emakume langileak esnarazi eta sistema kapitalistaren kontrako borrokara bideratzen. Adibide bezala, Alemaniaren kasuak erakusten du nola Abortuaren kontrako Legearen aurkako borroka baliogarria izan zen burgesiaren klase dominazioaren eta estatu burgesaren kontrako kanpainia bat aurrera eramateko. Horrek emakumeen masa handi baten sinpatia irabaztea eta erakartzea eragin zuen. Ez zen emakumeen auzitzat aurkeztu, proletalgoaren gatazka politiko bezala baizik.\nGuztiz kontziente gara Sindikatu eta Kooperatibetan egiten den lan serioaz. Bertan lan sistematiko eta aktiboa aurrera eraman nahi izanez gero, beharrezkoa da emakumeen sekzio handietan influentzia irabaztea eta hauek borrokarako errekrutatzea. Horretarako, tresna baliogarritzat erabil ditzazkegu aipatutako Kooperatibak, emakume langileak erakartzeko, eta Sindikatuak, berriz, emakume proletarioak eta burgesia txikiko emakumeentzako. Hala ere, gogorarazi beharra dago gure lanean ez dugula ilusio faltsurik sorrarazi behar. Gure onena eman behar dugu sindikatu eta kooperatibek, sistema kapitalistaren baitan, proletarioen interesen aldeko legeak lortzeko eta kapitalismoaren oinarriak suntsitzeko duten ezintasuna helarazteko. Nahiz eta guztiz erabilgarria eta beharrezkoa den sindikatu eta kooperatibetako lana, ezin dute kapitalismoaren gaindipena ekarri.\nProletarioak ez diren emakumeak ere komunismoaren bidera erakartzeko baldintzak ere bereziki onuragarriak dira. Kapitalismoaren dekadentziak Britania Handian, Alemanian, eta bestelako estatu burgesetan, aberatsen klase berri bat eta era berean, pobreen klase berri bat sortu ditu; klase ertaina proletarizatzen hasia da. Horren ondorioz, orainarte kapitalismopean pozik eta alai bizi izan diren emakume askoren bizitzaren exijentzia berriek beren barrenak nahastu dituzte, baita euren diruzorroak ere. Profesional asko, intelektualak batez ere, irakasleak, funtzionarioak eta bulegoko langileak, gero eta aztoratuago daude, eta kapitalismoaren kontrako borrokara batzeko sentitzen duten presioa gero eta nabarmenagoa da. Burkideok, emakume hauen potentzialitatea aprobetxatu behar dugu, gutxinaka itxaropenik gabeko utzikeria hau amorru bizian bilakatu dadin, honek bere baitan kontzientzia eta praktika iraultzailea dakarrelarik.\nBaina zeintzuk dira hau egikaritzeko behar diren baldintzak? Iada aipatu ditut zein den esnatzen ari diren miloika emakumeren egoera. Iraganean oztopatu gaituen oro, atzerakoitasun politikoa eta emakumeen indiferentzia orokorra, oso aldakorrak dira sufrimenduaren presiopean, eta beraz, erraz erakar ditzake komunismoaren irakaspenetara. Beraien pentsamoldea ez du hainbeste pozoitzen sozialdemokrata erreformisten edo erreformista burgesen hitz faltsu eta engainagarriak. Beraien pentsamoldea folio zuri baten eran egoteak esan nahi du errazagoa egingo zaigula orain arte indiferenteak izan diren masa femeninoak geureganatzea eta borrokarako gaitzea, antolakunde sufragista pazifista eta erreformistak aurretiazko trantsizio bitarteko izan gabe. Hala ere, beharrezkoa da abixu bat ematea: ezin gara hain optimistak izan eta pentsatu emakumeek berehala nahiko dutela gure helburuen izenean borrokara batu, baizik eta burgesiaren ofentsiba orokorraren kontrako borroka erabakigarrian euren beharra daukagula.\nNire iritziz Bulgariako burkideek eredu ona utzi digute emakumeak antolatzerako orduan, emakume sinpatizantee sindikatuak osatuz. Zentro hauek ez dute bakarrik Alderdi Komunistara sartzeko behar den prestakuntzaren entrenamendurako balio, emakume masak Alderdiaren ekintza eta praktika orotara erakartzen ditu. Italiako emakumeak iada hasi dira praktika hau imitatzen, beraien talde hauetara Alderdi politikoan sartzeko edo bilera politikoetan parte hartzeko gogo gutxi duten emakumeak ere hurbiltzea lortzen ari direlarik. Adibide hauek mundu guztian zehar emakumeekin lan komunista egiten duten horien partetik merezi duten aitorpena jasotzeaz gain, jarraibide bezala ikusi behar dtugu.\nBurkideok, Internazionaleko sekzioetako emakume komunistek ba al dute behar den borondatea, energia eta kontzientzia nahiko emakumeen masekin lan egiteko? Ezin dugu ukatu maiz bai emakume eta bai gizon komunistek funtsezkoa den entrenamendu oinarrizko, teoriko, eta praktikoan hainbat gabezia dituztela. Mugimendu politikoan emakumeek duten joera atzerakoi eta ahulak fila komunista beraren atzerakoikeri eta ahuldadea besterik ez dute islatzen. Ezinbestekoa da entrenamendu falta eta ahuldade hau ahalik eta lasterren gainditzea emakume proletarioekin lan komunista egiten duten horiengan. Hori esanda, denak animatzen zaituztet zuen filetan dabiltzan emakume komunistak, banan banan, praktika komunista aurrera eramateaz erresponsabilizatzera. Izan ditzatela formakuntzarako aukera guztiak eskura. Burkideok, borroka komunistarako emakumeen oinarrizko formakuntza eta praktika, beraien heziketa lanaren parte dira, eta beraien arrakastarako funtsezko baldintza.\nGarai honen seinale guztiek erakusten digute gizartea nahiko ernaldua dagoela, ernalduegi, kapitalismoaren suntsiketarako. Baina ez dugu izan frogarik jakiteko ea proletalgoaren, ordena kapitalista lurperatzea dagokion klasearen, borondatea nahikoa heldua dagoen, hitzaren zentzu historikoan. Baina burkideok, garai historiko hau alpeetako paisaia baten modukoa da: elur masa handiak mendien gailurrean pausatuak daude, aparientzian eguzki, euri edo ekaitzei sorgor. Baina aparientziatik haratago, denborarekin bigundu egin dira, pixkanaka hazi eta nahiko “ernalduak” daude aurrera egiteko. Agian, nahikoa izango da txori txiki baten hegokada bailarak lurperatuko dituen elur-jausia eragiteko. Ez dago jakiterik noiz helduko den mundu mailako iraultza. Hortaz, ez dugu galdu behar ez ordu eta ezta minuturik ere iraultza mundiala lantzeko. Mundu mailako iraultzak ez du soilik munduaren eta kapitalismoaren suntsiketa esan nahi, munduaren eta komunismoaren eraikuntza adierazten ditu. Inspiratu gaitezen munduaren esanahi errealean: prestatu gaitezen eta prestatu ditzagun masak, etorkizunean komunismoaren sortzaile mundial bilakatuko diren helburuarekin.\n[Itzulpenaren jatorrizko testua, ingelesez, hemen]\nThis entry was posted in Itzulpenak. Bookmark the permalink.\n← ORAIN ARTEKOAZ ETA ONDORENGOEZ. BUELTAN GAUDE!\n“KLASEETAN BANATUTAKO SISTEMAK IRAUTEN DUEN BITARTEAN EZINGO DA GENERO ZAPALKUNTZA GAINDITU” →


Prekaritate berriei aurre egiteko borroketan jarriko du indarra LABek\nUste du Euskal Herrian planto egiteko garaia iritsi dela. Lantokietako borroka sindikala «hauspotzen» jarraituko du ikasturte berrian\nPrekaritate berriei aurre egiteko prestatzea, LABen xedeetako bat urte berrian\nEuskal Herrian planto egiteko garaia iritsi dela uste du LABek, "prekaritatearen kontra, bizitzaren eta pentsio duinen alde".\nGutxieneko soldataren turismo eredua salatuko du ELAk Gipuzkoan\nGipuzkoako ostalaritzan zabalik dago negoziazio mahaia, eta ELAk kanpaina bat abiatu du beharginen lan baldintza eskasak ikusarazteko\nGipuzkoako ostalaritzan zabalik dago negoziazio mahaia, eta ELAk kanpaina abiatu du beharginen lan baldintza eskasak ikusarazteko. Sindikatuak dio sektorean gero eta gehiago direla 900 euro inguruko gutxieneko soldatak, eta lan erreformak posible egin dituen lanaldi amaigabeak.\nPERTSONAIA. Thomas Piketty\nEzberdintasuna eta haren jatorri ideologikoa\nAmica urtea amaitu aurretik hasiko da Fagor markako etxetresnak saltzen\nPoloniako taldeak jakinarazi du marka erabiltzeko akordioa itxi duela Fagor Kooperatibarekin.\nOrmaiztegiko taldeko negozioen nazioarteko zuzendaria izan da Sterling, eta orain Jose Manuel Orcasitasek hamar urtez bete duen postua hartuko du.


ZODIAC - AGER!AN\nAGER!AN | 2018-12-19 23:31\nAktoreak: Jake Gyllenhaal, Robert Downey Jr., Mark Ruffalo, Anthony Edwards, Chloë Sevigny, Donal Logue, John Carroll Lynch, Brian Cox, Clea DuVall, Elias Koteas, Dermot Mulroney, Ciara Hughes, Philip Baker Hall, Ione Skye, John Terry, Bob Stephenson, David Lee Smith\nGidoilaria: James Vanderbilt\nSan Francisco-ko poliziak bertako serieko hiltzaile bat harrapatzeko lanetan ari dira, honek hedabideetara bidaltzen dituen kartetan dauden pistak deszifratuz.\n1966 eta 1970.urte bitartean, “Zodiac” izenarekin sinatzen zuen hiltzaile batek hainbat pertsona hil zituen San Fraciscon. Pelikula, honi buruzko Thriller bat da.\nHiltzaileak, pistaz beteriko kartak bidaltzen zituen San Franciscon dagoen egunkari garrantzitsu batera, bere ekintzak eta bere identitatea bertan azalduz. Egunkarietan berak esandakoa plazaratzeko eskatzen zuen bidaltzen zituen karta bakoitzean, mundu guztiak bere berri jakin dezan. Bitartean, bertako bi langilek, Zodiac izenaren atzean nor aurkitzen den jakiteko lanarekin hasten dira.\nPolizia ere bere lanetan ari den arren, hiltzaileak pistak bidaltzen jarraitzen du, polizia baino azkarragoa dela esanez, eta ez dutela bere identitatea inoiz estalgabetuko.\nPelikularen mamia, hiltzaile hau nor den aurkitzean datza, bidalitako pista guztiei soluzioa emanez.\nZodiac da protagonista. Hasiera batean hiltzaile bat dela bakarrik dakigu. Pelikula aurrera joan ahala, berari buruzko datu gehiago jakingo ditugu, hiltzailea bera dela kontuan izanik. Gizonezkoa da, 20-30 urte bitarte ditu, azal zurikoa, gorpuzkeraz handia, ile marriozkoa eta inteligentzia handiko gizona. Gainera, testigantza batzuek diotenez herrena da. Hizkuntza zifratuan ezagutzak zituen, bidaltzen zituen karten pistak direla eta. Filmean nor den uste dutenean, egunerokotasunean pertsona isila, bakartia, lotsatia, eta harreman sozial gutxikoa dela esaten dute. Gizon horrekin tratua izatean, oso egoera deserosoa bezala gogoratzen du emakume batek, beldurra ematera iritsi arte.\nProtagonistaren lana ez da Harreman Publikoetakoa, baina egunkari batekin harreman zuzena dauka, bere eskutitzak bertara bidaltzen baititu, eta bere nahiak argitaratzeko eskatzen die.\nHarreman Publiko bezala bere nahia zein den kontuan izanik, berarentzako egiten du lan. Bere hilketen berri ematea nahi du, eta jendeak beldurra izan dezan nahi du.\nHilketa bat egitera doan bakoitzean, edo behin egiten duenean, hedabideei abisua ematea nahi du. Honetarako eskutitz bat idazten du hizkuntza zifratuan bere mezua zein den jakiteko deszifratu beharrekoa.\nKasu honetan eredu bakarra ikusten da. Hedabideekin kontaktua izatea, “prentsa-oharrak” bidaltzea, eta bertan berari buruzko informazioa zabaltzeko nahia.\nAurretik esan bezala, Harreman Publiko lan bakarra hiltzaileak duena da, hedabideekin kontaktua izatea bere nahia lortu ahal izateko. Beste alde batetik, egunkarian bertan egiten del lana gainetik ikusi daiteke. Hiltzailearen identitatea deszifratu nahi duten hedabideko bi langile, diseinatzailea, eta kazetaria dira. Beste alde batetik, eskutitzak irekitzen dituen administraria ikusi dezakegu, eta egunkariaren kargu altuak, zuzendaria esate baterako. Eskutitz bat heltzen den bakoitzean denak biltzen dira informatzeko eta erabakiak hartzeko.\nEz du inondik inora ere Bechdel testa gainditzen. Oso emakume gutxi ateratzen dira filmean. Diseinatzailearen emaztea, eta egunkariko administraria esate baterako.\nBeraien artean ez dute inongo traturik, ez dira ezagutzen eta ez dute inongo loturarik. Garrantzirik gabeko papera egiten dute. Hau da, pertsonai hauek agertuko ez balira, filmeak sentsu berdina izango zuen. Gizonek bakarrik parte hartutako pelikula baten aurrean gaude, non protagonista bakarra diren.


Fair Saturday, 110 ekitaldi baino gehiago antolatu dira Bilbon\nZure zain egongo gara zineman, antzerkian nahiz kalean, baita azaroaren 29ko irekiera-kontzertuan ere, ostiralean, Miribillako Bilbao Arenan eta Bilboko Pio Baroja plazan, bertan eremu berezi bat moldatu baitugu tokiko banden rock-jaialdirako. Den-dena kontatuko dizugu, ezertxo ere ez galtzeko. Eta gogoratu: ikuskizun gehienetan zeuk erabakiko duzu zenbat ordaindu, 2019ko Fair Saturday ekimenaren bidez laguntzeko.\nAukeratu ekitaldi bat: egitarau fisikoa gure bulegoetan har dezakezu\nFair Saturday egunean parte hartzeko modu asko daude, artista gisa, boluntario gisa, proiektu sozial gisa, babesle gisa edo kultur ekitaldi baten ikusle gisa, zuk larunbatean horrela parte hartzea espero baitugu. Makina bat aukera duzu. Bilbon bakarrik 117 antolatu dira; kopuru ikaragarria, benetan. Baina hori hasiera baino ez da, Bizkaia osoan izango baitituzu jarduerak.\nZer ikuskizun antolatu diren jakin nahi baduzu, jaso programa fisiko bat LABORAL Kutxaren bulegoetan edo kontsultatu zerrenda. Larunbatean ikusiko dugu elkar, antolatu diren antzerki, dantza, erakusketa edo tailerretan. Edo, nahiago baduzu, joan zaitez Bilboko erdigunean moldatu dugun rock-eremura.\nGazte Rock Fair Saturday Bilbon eta Euskal Dantza Eguna Arrasaten\nGainera, estreinakoz, Arrasaten izango gara, LABORAL Kutxaren egoitza nagusia dagoen herrian. Bertan, Euskal Dantza Eguna antolatu dute, MondraVember elkartearen alde. Gizonezkoen gaixotasun espezifikoak ikertzeko fondoak lortzen ahalegintzen da aipatutako elkartea.\nOstiralean hasiko da dena, kontzertu sinestezin batekin\nGau ahaztezina izango da. Ikuskizun interaktiboa, hunkigarria eta berritzailea izango da, eta musikaren historiako 24 abesti handi jo eta abestuko dituzte 1.000 artista inguruk: musikaletakoak, soinu-bandak, abesti klasikoak, popeko kanta arrakastatsuak eta euskarazko abestiak.\nBilboko Udalaren Musika Bandak ere hartuko du parte, Bilboko eta Bizkaiko abesbatzarik ezagunenetako batzuekin batera: Bilboko Koral Elkartea, Rossini Abesbatza, Bilbao Musika eta Barakaldoko Schola Cantorum, besteak beste. Agerlekuan izango dira, halaber, Zea Mays; nazioartean ospe handia duten tokiko solistak, hala nola Marta Ubieta eta Mikeldi Atxalandabaso; nazioarteko zenbait artista, Mairi Campbell, adibidez; eta beste zenbait artista, Urko kantautorea, Miren de Miguel, Eley duoa edo Pascual Molongua artista bilbotarra, esaterako.\nNazioartean gero eta hedapen handiagoa duen mugimendua\nFair Saturday eragin sozial handiko kultura-mugimendu bat da eta azaroko azken larunbatean antolatzen da, Black Fridayren biharamunean. Egun osoan zehar, mundu osoko eragile kulturalek parte hartzen dute eta, aldi berean, beraiek aukeratutako proiektu sozial bati laguntzen diote.\nLABORAL Kutxaren gisako erakundeen laguntzarekin, mugimendua, 2014an sortua, izugarri ari da hazten. Aurten 180 hiritan egingo dira ekitaldi kulturalak eta 12 egoitza ofizial egongo dira Europan, Estatu Batuetan eta Latinoamerikan. 200.000 lagun baino gehiago espero dira eta programatu diren 1.200 ekintza kulturalek 10.000 artista inguru elkartuko dituzte. Horiek guztiek askatasunez eta beren borondatez erabakiko dute zenbat diru eman aukeratutako gizarte-mugimenduari. Fair Saturday ekitaldiak 1.000.000 eurotik gorako gizarte- eta kultura-eragina izatea espero da.\nTags: eragin soziala fair saturday kultura-mugimendua


herpes genital « Blog Programa Paziente Bizia-Paciente Activo\nArchivo de la etiqueta: herpes genital\nSexu transmisiozko infekzioak. Enfermedades de transmisión sexual (ETS)\n03/12/2018 De Programa Paziente Bizia- Paciente Activo en conocimiento, Cuidando activamente mi salud, osasun eskola, paciente activo Etiquetas: clamidia, enfermedades de transmisión sexual, ETS, gonorrea, herpes genital, salud, sífilis, VIH\tDeja un comentario\nSexu transmisiozko gaixotasunak harreman sexualen bitartez harrapatzen den gaitz infekziziosoari deritzo. Gaurkoan, horietako batzuetaz hitz egingo dizuet.\nBakterio batek eragindako infekzioa da. Infektaturik dagoen batekin izandako uzki bagina edo aho kontaktu bidez harrapa daiteke. Klamidia duten gizonezkoen %50ak ez du inolako sintomarik. Emakume asintomatikoak ikustea ere oso ohikoa da. Sintomak sexu harremana izan eta 1 – 3 aste bitartean agertzen dira, eta hurengo hauek izan daitezke: zakilaren jariketa: fluxu horixka gardena, sumindura edo azkura zakilaren zulo inguruan pixa egitean, mina, odola edo ondoestearen jariaketa, mina edo hantura testikuluetan edo baginako jariketa anormala.\nZerbix, uretra, faringe edo uzkiko lagin baten bidez egiten da diagnostikoa.\nKlamidea antibiotikoekin tratatzen da.\nBakteria batek eragindako infekzioa da. Infektaturik dagoen batekin izandako uzki bagina edo aho kontaktu bidez har daiteke. Sintomak sexu harremana izan eta 2-10 egunera agertzen dira. Agertu daitezken sintomak hurrengo hauek dira: zakilean mina edo sumina pixa egitean, jariaketa horixka gernu zulotik, mina edo hantura testikuluetan. Blenagorria antibiotikoekin tratatzen da.\nSifilia bakterio batek eragindako sexu transmisiozko infekzioa da. Erraz tratatzen eta sendatzen da, baina garaiz tratatzen ez bada, ondorio larriak izan ditzake. Baliteke sintomarik ez agertzea eta, beraz, beste persona batzuei transmititzea jakin gabe. Ahoa, genitalak, uzkia edo gorputzeko beste edozein zati infektaturik dauzkan persona baten lesioekin kontaktuan jartzean transmititzen da. Sifiliak fase desberdinak ditu. Odol analisiekin egiten da sifiliaren diagnostikoa eta antibiotikoekin tratatzen da. Sigue leyendo →


Abenduaz geroztik, gaur egingo dute aurreneko osoko bilkura - Arrasate - Goiena.eus\nAbenduaz geroztik, gaur egingo dute aurreneko osoko bilkura\nUbane Madera 2009-02-05 12:31\nOhi duten moduan, 19:00etan egin dute hitzordua udalbatzarrerako. Landuko dituzten gaien artean, herrian egindako obren eraginez sortu diren kale berriendako izenak proposatuko dituzte. Eta pare bat mozio ere aztergai izango dituzte: bata nerabeen gainekoa eta bestea Palestinaren gainekoa.\nZerrajerako urbanizazio lanak eta Legarreko eta Emaldiko plan bereziak landuko ditu gaur udalbatzarrak. Horrez gainera, San Kristobal hilerriaren barne araudia aldatzeko proposamena aztertuko dute. Herrian obrak egitearen ondorioz sortu diren kale berriendako izenak aztertuko dituzte.\nEta pare bat mozio ere aztergai izango dituzte. Bata alderdi sozialistak aurkeztu du. Nerabeen artean nahi gabeko haurdunaldiei eta sexu transmisioko gaixotasunei buruzko Osasun eta Kontsumo Ministerioaren prebentzio kanpainarekin lotutakoa da.\nBeste mozioa, berriz, apurtxo bat urrutirago doa, Palestinaraino, hain justu ere. Gobernuko alderdia, EB-Zutik koalizioa, EA eta Aralarren artean adostutakoa da. Labur esanda, "Arrasateko Udalak Israelgo estatuak Gazako biztanleen aurka garatutako azken ekintza armatuak salatzen ditu, eta herri palestinarraren aurkako erasoak berehala eteteko eskatzen du, hamarkadak eta hamarkadak daramatzatelako izu sionistaren eraginpean".\nEta bestelakoen artean, AEBtako politika salatzen du, "Israeli babesa" ematen diolakoan; Europari eskatzen dio laguntzak bidera ditzala palestinarrendako; Madrilgo gobernuari eskatzen dio, besteak beste, eteteko harremanak Israelekin; eta Eusko Jaurlaritzari, berriz, "Israelgo estatu sionistaren jarrera genozida salatzeko mobiliza dadin".


Elkarrizketa: Gurutz Linazasoro. VIVEbiotech SL-ko CEOa – Parque Tecnológico de Álava\n2019 > Elkarrizketa: Gurutz Linazasoro. VIVEbiotech SL-ko CEOa\nVIVEbiotech SL gaixotasun genetikoak (horietako asko gaixotasun arraroak) dituzten eta minbizia duten pazienteetan terapia genikoko saiakuntza klinikoak egiteko bektore lentibiralak ekoizten dituen konpainia bioteknologikoa da.\nBereizgarriak (filosofiari edo erantzukizun sozialari dagokionez)…\nMedikuntzaren munduak medikuntza pertsonalizatuaren eta zehaztapeneko medikuntzaren bidea hartu du, giza genoma sekuentziatu zenetik. Terapia genikoa etorkizuneko medikuntza horren prototipoa da. Terapia genikoak orain arte sendaezinak izan diren gaixotasunak sendatzen ditu. VIVEn egiten duguna oso motibatzailea da; izan ere, gaixotasunak sendatzen laguntzea hunkigarria da eta lehentasunezkoa da mediku batentzat.\nOraintsu aipatu dudan ekarpenaz gainera, ezagutzaren ekonomia lurraldean finkatzen lagundu nahi dugu. Gizarte-ongizatea hobetu nahi dugu eta, horretarako, gazteentzat eta prestakuntza ona dutenentzat –horietako asko emakumeak dira– aberastasuna eta enplegu gaitua sortu.\nBioteknologia oso sektore hasiberria da Euskadin. VIVEbiotech Parkean finkatzen ari den terapia genikorako teknologia-polo baten alde eragilea da.\nMunduan zehar hedatutako enpresa batek hau eduki behar du…\nBere balio erantsi altuko produktuak eskatzen dizkion nazioarteko merkatua eta erregulazio- eta merkataritza-oztopo batzuk gainditzeko adituen sarea.\nKonplexurik. Parkeko enpresa askok planeta osoan oso lehiakorrak diren zerbitzuak eskaini eta produktuak garatzen dituzte.\nGustuko ez dudana Ryanair da, bere filosofia ez baitut gogoko. Eta motiboa enpresa-kultura da. Bere CEOaren harrokeria transmititu egiten da. Bestalde, ez ditut gustuko enplegatuekiko nolabaiteko paternalismo babeslea (gimnasioak, sormenerako espazioak etab.) erakusten duten konpainiak ere; izan ere, horien bidez produktibitatea areagotzea eta estilo irreala sortzea (itxura, itxura fisikoa, burutsu izatea etab.) bilatzen dute, azken batean. Elkarlaneko ekonomia izenez ezagutzen denaren konpainia askoren kasua da, neoliberalismo gordinaren benetako monopolioak. Start-up israeldarren kontzeptua oso gustuko dut, ausardiagatik, freskotasunagatik eta finantza-laguntzagatik. Arrakastarako bide ona da. Eta oso positiboki balioesten ditut enplegatuen hazkuntza pertsonala eta profesionala sustatzen duten, I+G+b jardueran berrinbertitzen duten eta gizarte-erantzukizun korporatibo handia duten konpainiak.\nAusardia eta finantza-laguntza, pertsona ekintzaile batek bere ideia eraldatzaileak, bere talentuaren ondoriozkoak, errealitate egin ahal izateko, pertsonarik onenez inguratuz.\nOso zaila da senior talentu atzerritarra erakartzea; izan ere, gaur egun talentuak nora joan aukeratzen du, bereziki ezagutzaren ekonomiarekin zerikusia duten jardueretan. Testuinguru horretan, bertako edertasun naturala eta gastronomia gorabehera, Donostia ez da oso lehiakorra, munduko beste leku batzuen aldean. Batez besteko soldata beste leku batzuetakoa baino baxuagoa da, etxebizitzaren eta bizitzaren prezioak altuak dira eta familia-bizitza garatzeko azpiegiturak falta dira (eskola eta haurtzaindegi eleaniztunak etab.). Erakundeak ahalegin bizia egiten ari dira, baina, oraindik, oztopo horiek ditugu.\nLurraldean LH suspertzeak eta bioteknologiako espezializazioa garatzeak asko errazten du trebakuntza handiko langile teknikarien bilaketa.\nOrdenagailua zabalik, mugikorra konektatuta, oharrak hartzeko bloka, boligrafoa eta aurrera egiteko ilusio handia.


Les Roches-l'Évêque - Wikipedia, entziklopedia askea.\n47° 46′ 36″ N, 0° 53′ 29″ E / 47.7767°N,0.8914°E / 47.7767; 0.8914Koordenatuak: 47° 46′ 36″ N, 0° 53′ 29″ E / 47.7767°N,0.8914°E / 47.7767; 0.8914\nLunay, Montoire-sur-le-Loir eta Saint-Rimay\n138 (%50.9) 141 (%52)\nLes Roches-l'Évêque Frantziako udalerri bat da, Loir eta Cher departamenduan dagoena, Erdialdea-Loira Harana eskualdean. 2013an 290 biztanle zituen.\n2007an Les Roches-l'Évêque udalerrian erroldatutako biztanleak 290 ziren. Familiak 120 ziren, horien artean 44 pertsona bakarrekoak ziren (28 bakarrik bizi ziren gizonak eta 16 bakarrik bizi ziren emakumeak), 36 seme-alabarik gabeko familiak ziren eta 40 seme-alabak dituzten bikoteak ziren.\n2007an 194 etxebizitza zeuden, 126 familiaren etxebizitza nagusia ziren, 38 bigarren erresidentzia ziren eta 30 hutsik zeuden. 192 etxeak ziren eta 2 apartamentuak ziren. 126 etxebizitza nagusietatik 106 bere jabearen bizilekua ziren eta 20 alokairuan okupaturik zeuden; 1ek gela bat zuen, 14 etxek bi zituzten, 28 etxek hiru zituzten, 34 etxek lau zituzten eta 49 etxek bost zituzten. 76 etxek euren parking plaza propioa zuten azpian. 58 etxetan ibilgailu bat zegoen eta 58 etxetan bat baino gehiago zituzten.\nLes Roches-l'Évêque udalerriko biztanleria-piramidea 2009an .\n2007an lan egiteko adina zuten pertsonak 187 ziren, horien artean 149 aktiboak ziren eta 38 inaktiboak ziren. 149 pertsona aktiboetatik 131 lanean zeuden (78 gizon eta 53 emakume) eta 18 langabezian zeuden (8 gizon eta 10 emakume). 38 pertsona inaktiboetatik 17 erretiraturik zeuden, 13 ikasten zeuden eta 8 "bestelako inaktibo" gisa sailkaturik zeuden.\n2009an Les Roches-l'Évêque udalerrian 128 unitate fiskal zeuden, 302 pertsonek osaturik. Pertsona bakoitzeko diru-sarrera fiskalaren mediana urteko 15.436 euro zen.\n2007an zeuden 9 komertzioetatik, 3 bestelako produktu industrialen fabrikazioko enpresak ziren, 2 eraikuntza enpresak ziren, 1 ostalaritza eta jatetxe enpresa zen, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Les Roches-l'Évêque udalerrian 5 nekazaritza-ustiategi zeuden.\nMultimedia: Les Roches-l'Évêque\nBNF: 15259466f (data)\nOrriaren azken aldaketa: 1 martxoa 2021, 06:51.


Crook konderria (Oregon) - Wikipedia, entziklopedia askea.\nCrook konderria (Oregon)\nCrook konderriaren kokapena AEBtan\n44°08′N 120°22′W / 44.13°N 120.36°W / 44.13; -120.36Koordenatuak: 44°08′N 120°22′W / 44.13°N 120.36°W / 44.13; -120.36\n7.715,8 km2 (%99.73)\n21,19 km2 (%0.27)\nCrook konderria (ingelesez: Crook County) Oregonko konderri bat da, Ameriketako Estatu Batuetan. Hiriburua Prineville da. 2010eko zentsuaren arabera 20.978 biztanle zituen, Crook kilometro koadroko azaleran.\nCrook konderriak 7.736,99 kilometro koadro ditu. Horietatik 21,19 ura dira. Beste 7.715,8 lurra dira. Biztanleria dentsitatea 2,71 da.\n2010eko zentsoan bizi ziren 20.978 pertsonetatik 20.221 txuriak edo hispanoak dira. Horietatik hispano edo latino kategorian 1.463 dira. 30 beltzak edo afroamerikarrak. 273 amerikar natiboak ziren eta 11 Hawaii edo Pazifikoko irletako natiboak. 96 asiarrak ziren. Bestelako arraza bat kategorian 12 biztanle daude. Bukatzeko euren burua arraza bat baino gehiagotan 335 pertsonek kokatzen zuten.\nFitxategi:USA Crook County, Oregon age pyramid.svg


Saharako bidaian landutakoa jakin nahi? Martxoak 21 Gasteizen zita! Saharako bidaian landutakoa jakin nahi? Martxoak 21 Gasteizen zita!\nEuskadiko Gazteriaren Kontseiluak (EGK), Arabako SEADen Lagunen Elkartearen laguntzarekin, “Gazteriaren parte-hartze aktiborantz: Sahara-Euskadi esperientzia-elkartrukea” ekintza ospatuko du martxoaren 21ean arratsaldeko 17:00etan Artiumeko Plaza Gelan, Gasteizen.\nJardunaldiaren helburu nagusia Saharar gazteria eta Euskadiko gazteriaren esperientzia-elkartrukea egitea da, ondoren gizartean parte-hartze aktiboago bat aurkitzeko tresnak izan ditzaten. Jardunaldia hiru zatitan banatuko da: EGK-k Saharako kanpamentuetara egin zuen bidaiak jasotzen duen bideoaren proiekzioa, saharar gazteek osatutako mahai-inguru bat eta dinamika parte-hartzaile bat.\nSaharako gazteria ahalduntzen bideoaren aurkezpena\nPasa den urrian, EGK-k Tindoufeko errefuxiatuen kanpamentuetan formakuntza bat eman zuen. Formakuntza hori hemengo gazteok elkartegintzaren bitartez lantzen dituzten erronka, esperientziak eta ekintzak Saharako hainbat gazte elkarteei transmititzera zuzendua zegoen. Proiektu honetan, EGKz gain, Nafarroako Gazte Kontseiluak, Kataluniakoak eta Espainiako Gazte Kontseiluak, parte hartu zuten. Datorren asteazkeneko ekitaldia bidaia hau laburbiltzen duen bideoaren proiekzioarekin hasiko da.\nSaharar gazteriak osatutako mahai-ingurua\nBigarren zatia saharar gazteek osatutako mahai-inguru bat izango da, kanpamentuetan eta baita Euskadin ere gizartean aktiboki eragiteko aurkitzen dituzten oztopo edo erronkei buruz gogoeta bat egiteko. Esperientzia pertsonaletik abiatuz, elkartegintzaren bitartez lantzea nahi dituzten arazo edo gaiei buruz hitz egingo dute ondoren, dinamika parte-hartzailean solasaldian, proposamen eta errefortzuak aurkitzeko eta haien parte-hartzea aktiboagoa izan dadin.\nWorld Te dinamika parte-hartzailea\nJardunaldia dinamika parte-hartzaile batekin bukatuko da, World Te, non publikoko jendea talde txikitan bilduko den elkarrizketa sare informalak osatzeko, komunikazioa ahalbidetzeko, baita esperientziak elkartrukatzeko ere. Dinamika honek ideia, akordio eta akziorako bide kreatibo eta berriak sortu nahi ditu, klima eroso baten.\nSaharar gazteek elkartegintzaren bitartez gizartean aktiboki parte hartzeko egin dezaketenaz hitz egin nahi baduzu, animatu eta zatoz hurrengo asteko asteazkenean, martxoak 21, Artiumera! FORMULARIO hau betez izena eman dezakezu.\nGogoratu! EGK-ko lantaldeak 18-30 urte bitarteko gazteei zuzenduta daude. EGKren ekintzetara joateko garraio publikoko gastuak beti ordaintzen dira. Zure autobus, tren, metro… txartel originalak edo Internet bitartez jaitsitakoak eta guk erraztuko dizugun gastu orria beteta ematearekin, gastatutakoa bueltan izango duzu.


Irekia dago, eta ez da topikoa | Kirola | Berria\nHondarribia izan da azkarrena Zarauzko lehen jardunaldian, baina lau segundora ditu Santurtzi eta Orio, eta zortzira Zierbena eta 11ra Urdaibai. Haizea eta itsaso mugitua daude iragarrita gaurko\nHondarribiko trainerua, ziagoba ematear, atzo, Zarautzen. ANDONI CANELLADA / FOKU Tamaina handiagoan ikusi\nZarauzko ikurrin preziatua zeruan dabil hegan, jolasean bezala, inoren eskuetara erori nahi ez duela. Bila joan ziren atzo arraunlariak, baina urruti geratu ziren. Lagundu zion horretan eguraldiak, bero handiegia egiten zuelako arraunean egiteko, eta batez ere itsasoa, Zarautz izateko, leun azaldu zelako; bagatxoa bai kanpoaldean, baina asko eskatzen ziena arraunlariei. Estropada fisikoa eta gogorra eskatu zien atzo banderak arraunlariei, jolasa gaurko luzatu nahi balu bezala.\nErori beharko du, bada, traineru baten barrura gaur eguerdian (12:15, ETB1). Nora joango den asmatzea dago zaila, atzo dena irekita geratu zelako. Atera kontuak: bost talde sartu ziren 11 segundoren barruan. Hondarribiak ukitu zuen banderaren makila, baina gainean eutsi zioten ondorengo talde hauek: Santurtzi 4,36 segundora du, Orio 4,70era, Zierbena 8,84ra, eta Urdaibai 11,91era. Irekita dagoela esatea, bistan da, ez da topiko edo betiko esaldi horietako bat.\nGaurko, haizearen gorakada nabarmena iragartzen da eguerdiak aurrera egin ahala, eta horrek esan nahi du bigarren txandako Urdaibaik aukera izan dezakeela Eusko Label ligako estropadarik preziatuena irabazteko. Atzokoa bezalako lan biribila egin beharko du lehendabizi, eta gero, ikusi zer egiten duten ohorezko txandakoek.\nBizkaitarrek bezalako lan ona egin zuen atzo Hondarribiak azkeneko txandan. Bigarren kalean joan zen, eta, hasierako txanpan izan ezik, buruan ibili zen estropada guztian zehar. Aurkariak gainean zituela, hori bai. Atzo inork nahi ez zuen lehen kalean ——aurreko bi txandetan, Isuntza eta Cabo azkena izan ziren kale horretan—, Oriok estropada latza egin zuen. Udan zehar estropada asko jokatzen ari diren Bersaitz Azkue, Jon Etxaniz eta Martxel Aldai, adibidez, lehorrean zirela. Ondo eutsi zion Hondarribiari —kuadrillarik onenarekin zen atzo—, barrura eta kanpora. Eta bigarren ez zuen egin hutsagatik, Santurtzik azken metroetan aurrea hartu ziolako laugarren kaletik.\nItsasoko estropadak ur bareetako jarduna zela eman zuen atzo arratsaldean, eta azken txandako lau taldeen artean izan zen lehia estuak handitu egin zuen uste hori. Laurak zortzi segundoan sartu izanak ondo azaltzen du hori. Zierbenak ere atzo berea eman zuelako, azkena izanagatik txandan.\nEderki azaldu zuen lanaren ondoren zer izan zan atzokoa Ioseba Amunarrizek, Hondarribiko patroiak: «Zaila zegoen aurkariak atzean uzteko». Eman eta eman aritu, estropada handia egin garaileak, baina, udan halakoetan gertatu ez den bezala, atzo denak gainean. Une batzuetan, ematen zuen Hondarribiak hautsi egingo zuela estropada, bospasei segundora eduki zituelako Orio eta Santurtzi. Azkeneko luzearen lehen partean gertatu zen hori, baina ezin alderik ireki, eta gaur erabakiko da Zarauzko ikurrina. Jaitsiko da bai bandera zerutik patroiren baten eskuetara, eta zeruan utziko ditu garaileak.\nSan Pedroren pauso ona\nBeste bi txandetan ere antzeko baldintzak izan zituzten gainontzeko zortzi traineruek, aurrenekoek bakarrik jokatu bazuten ere ura gora zihoala. Kaiku izan zen azkarrena, baina San Pedroren lana ere nabarmendu egin behar da. Oso lan ona eginez bigarren kalean, buruan ere izan zen, eta hirugarren luzean hartu zion aurrea Kaikuk. Oso atzean utzi zituen Astillero eta Isuntza, eta kontuan izanda atzokoa azken-laugarren estropada zutela azkeneko laurek, pasaitarrentzat final kutsua zuen atzokoak: nahi eta nahi ez bi punturen aldea murriztu beharra zeukan Astillerorekin, eta lortu zuen, egindako lan zoragarriak baino sari txikiagoa eskuratu bazuen ere, puntu bakarra kendu zielako espainiarrei. Baten atzerapena du orain azken sailkatuak, eta hiru estropada ditu Astillero atzean utzi eta espainiarrak KAE 1 ligara bidaltzeko. Isuntza izan zen zen atzo azken sailkatua.\nBigarrengoan, Urdaibaik hasi eta buka menderatu zuen txanda, eta bigarren estropada ona du segidan. Ondarroak ere lan aparta egin zuen, eta zazpi segundo baino ez zituen galdu bermeotarrekin. Donostiarra apal ibili zen atzo, baina Cabo utzi zuen atzean.


Prestakuntza Jardueretan izena ematea | B06: Ikastetxeetako Aholkularien Mintegia\nPrestakuntza Jardueretan izena ematea\n2008/10/17 at 12:41 pm gloriarey\tDeja un comentario\nDatorren astean Berritzegunean egongo den “Comunicación Impresa: material aurkezpena” saiorako berritzeguneak.net-en izena eman behar duzuela gogorarazi nahi dizuet.\nGune berean aholkularien mintegian ere izena eman behar duzuela ez ahaztu!\nBarakaldoko Jardunaldi Pedagogikoetara joateko asmoa azaldu du Amagoiak, Dimako PTa, berarentzako dira hara ailegatzeko jarraibide hauek, mappy-ren bitartez hartutakoak. Harako ere izena eman behar da, web gune honetan.\nBestetik, atzo arratsaldean hemen batu zen aholkulari taldeak, aurreko ikasturteko txostena errepasatzeko. Euren lanaren berri denontzat ikusgarri dago, aurreko post-eko komentarioaren bitartez eman dute eta.\nJarraituko dugu kontaktuan.\nUrriaren 9ko bileran eztabaidatutakoaz\tAurreko ikasturtean landutako materiala


(Eusk/Cast) Comunicado del Gaztetxe de Iruña ante el cierre por parte del Ayuntamiento – Kaos en la red\nPor Iruñeko Alde Zaharreko Gaztetxea Publicado el Nov 17, 2016\nIruñako Alde Zaharreko Gaztetxearen azkeneko gertakizunen eta desalojoaren harira, prozesuaren arazo teknikoetatik haratago, hurrengo irakurketa politikoa adierazi nahi dugu. Hasi aurretik, auzokide eta herri mugimenduari Gaztetxearen proiektua bere osotasunean eta nahi moduan ez helaraztearen erantzukizuna guregain hartzen dugu, bere funtsa erregimenaren aldaketa sakona auzokide eta auzoko kolektiboekin batera sustatzea izanik. Egoera hau, hein batean, negoziazio prozesu luzearen ondorio izan da, azken honetan denbora asko eman du eta honen ondorioz ezin izan dugu proiektuaren sakontasuna isladatu. Izan ere, proiektuaren sozializazioari baino negoziazio prozesu horri eta espazioaren otontzeari denbora gehiago eskaini diogu.\nHalaber, horregatik eta prozesu honetan zehar sorturiko kontraesan eta gaizki ulertzeen ondorioz, irudi publiko manipulatua eraiki da eta gaztetxearen asanbladaren gain akusazio interesatuak egin direla ulertzen dugu. Iruñean, ustez, ematen ari den aldaketaren aurrean proiektua sozialki gutxiestea helburu izan duten hainbat akusazio paternalista eta iraingarri eman dira. Horren aurrean, negoziaketa prozesuaren baitan exijitzen den ardura politikoaren aurrean erantzukizunen jokatu dugula adierazten dugu. Nahiz eta instituzioarekin tentsio uneak egon diren, aldaketa denaren inguruan espefera publikoan lekzioak eman ordez, horiek elkarrizketaren bidez ebaztearen alde jokatu dugu.\nEra berean, Udaletxeak gaztetxea ixtearen erabakia baztertzen dugu guztiz, eta aldi berean desalojoa, gehien bat udaletxeak gardentasuna eta zintzotasuna eskatu zigunean duela gutxi eta hauen erantzuna aurre abisurik gabeko desalojoa izanda. Aldaketaren alderdi batzuen borondatea egon arren, interes alderdikoiak izan direla argi geratu da, batez ere GeroaBairen aldetik, eraikinaren egonkortasunaren aitzakipean proiektua oztopatzeko presio bidea erabili du, dauden arazoei erantzun adoztua heman gabe.\nZentzu horretan, eta Gaztetxeari buruzko salaketa faltsuak argi uzteko, eraikinaren barruko horma nagusiak ez dira inola ere bota eta beti hartu dira beharrezko neurriak eraikuntzaren segurtasuna ikuskapen teknikoaren bidez kontuan hartuz. Hortaz, aho batez salatzen dugu desalojoerabaki hau eta uste dugu kalean salatzekoak direla erabaki mota hauek, arrazoi teknikoen mozorropean erabaki politikoak baitaude. Ez bagara herri mugimenduaz baliatzen eraldaketa sozialerako guneak defenditzeko eta aldarrikatzeko, gune horien izaera edozein delarik ere, nola sortuko dugu aldaketa?\nGaur egun, gazteen eta herriaren ahalduntzprozesu baten ondoren forma hartzen ari zen Gaztetxeko proiektua etenik gelditu da eta horrek aldaketa sakonago baten oinarri materialak higatzea dakar. Prozesu horien subjektuari kritikak egiteak eta sozialki zilegitasuna kentzeak ez dio mesede handirik egiten eredu soziopolitiko berri bat sortzearen aldeko borrokari.\nEz dugu aldaketa ulertzen ekintza instituzional soil moduan, kalean ematen den borrokaren etainstituzioetan ematen den borrokaren arteko elkarketa bat izan behar duela uste dugu, herri mugimendua erdigunean ezarririk. Aipatutako elkarketa horrek Herri mugimenduaren menpe egon behar du, ez alderantziz. Horren arrazoia da instituzioak ez direla erakunde neutralak; izan ere, askoz zabalagoa den marko politiko eta ekonomiko baten, sistemaren eta harreman sozial zapaltzaileen parte dira. Azken horiek sortu dituzte aipatutako instituzioak, hain zuzen ere, haien buruak iraunarazteko. Horrexegatik, ibilbide instituzionala gainditzen duten borrokak eta proiektuak gaur egungo eredua sakonki aldatu ahal izateko tresnak dira eta, era berean, gure iritziz garrantzi handiko eraldaketa sozial, politiko eta ekonomikoaren eragileak dira. Hori da eraldaketa prozesua benetan blindatu dezakeena.\nVaya por delante que asumimos la responsabilidad en lo que nos toca de no haber podido trasladar en su justa medida a los y las vecinas del barrio y al movimiento popular en su conjunto el proyecto del Gaztetxe en su totalidad, que no es otro que trabajar por un cambio profundo del régimen en el que vivimos con aquellas personas y colectivos del barrio que aboguen por ello.\nEste hecho viene producido en parte por el largo proceso de negociaciones en el que nos hemos visto abocadas, el cual nos ha comido mucha parte de nuestro tiempo y a raíz de ello no hemos podido reflejar en toda su extensión el proyecto que teníamos entre manos, dedicando más tiempo al proceso negociador y al acondicionamiento del espacio que a la socialización del proyecto político.\nEn ese sentido y para dejar claras las falsas acusaciones que se han vertido sobre el Gaztetxe, en ningún momento se han derribado paredes maestras dentro del edificio y siempre se han tomado las medidas necesarias bajo supervisión técnica propia de la seguridad del edificio. Por tanto, denunciamos firmemente esta decisión de desalojo y creemos que hay que denunciar en la calle este tipo de decisiones que se adoptan disfrazas de razones técnicas cuando lo que subyace detrás son decisiones políticas. Si nos nos valemos de la movilización popular para defender y reivindicar espacios de transformación social sea cual sea el carácter de estos ¿Como vamos a construir cambio?


Zer da euskal jendartearentzat Euskal Herria?\nEuskal Estatua irudikatzen lana aurkeztu genuenetik, asko izan dira honek sortutako iritzi eta ekarpenak. Hori da hain zuzen lan honek duen helburu nagusia, eztabaida eta gogoeta politiko eta sozialerako lanabesak eskaintzea.\nIritzi eta ekarpenak, baina, gehiago izatea gustatuko litzaiguke. Aurkezpenean azaldu genuen moduan, hausnarketa serioa eskatzen duen emaitza da. Guzti hau kontutan izanik, eta hurrengo hilabeteetan eztabaida animatuko duen lana izatea helburuz, lanak jasotzen dituen ideia nagusien azalpena egingo dugu datozen asteetan. Lanaren egileak diren Parte Hartuz EHUko taldeko kideen ahotik zuzenean.\nLehen azalpena, Mila Amurrio Velezek egingo digu, Euskal Herrian bizi direnentzat 'Euskal Herria' zer den azaltzen digularik.\nZer da Euskal Herria?\nOro har, gehiengoak Euskal Herria euskal zazpi lurralde historikoekin identifikatzen du, %46,2, baina oso hurbil daude Euskal Autonomia Elkartearekin lotzen dutenak, %40,9. Horrez gain, eta zehatzago, Nafarroan gehienek Euskal Autonomia Elkartearekin lotzen dute, eta Ipar Euskal Herrian askok Ipar Euskal Herriarekin identifikatzen dute.\nEuskal Estatua irudikatzen | Zer da Euskal Herria?\nEuskal Estatuaren aurreko iritziak eta jarrerak Euskal Herrian. Azterketa kuantitatiboa eta kualitatiboa.


Grafitiak sortu duena ez du ezerk etengo : Oarsoaldeko Hitza\nGrafitiak sortu duena ez du ezerk etengo\nAita-semeak, sanpedrotarrak eta grafitigileak. Ustekabean sortutakoa, afizio sakon bihurtu dute. Orain, geldirik daude Nexgraff osatzen dutenak.\nAitor eta Nextor Otaño grafitigileak.\nAitor eta Nextor Otaño, aita eta semea. Pasai San Pedroko grafitilariak dira, eta grafitian aurkitu dute elkarlanean aritzeko aukera. Nexgraff sinadura darabilte, Nextorren omenez. Zenbait urte daramate elkarrekin margotzen, eta grafitiari esker «momentu itzelak» pasa dituztela dio Aitorrek: «Nextorrekin oso ondo pasatzen dut margotzen. Denbora gutxian imajinatzen ez genituen gauza eder mordoa bizi izan ditugu». 2020ko Hitza-ren paretako egutegian maiatzeko protagonista dira biak.\nBetidanik izan dute margotzeko grina. Aitorrek oroitzapen onak dauzka artearen munduan eman zituen lehen pausoez. «Margotzeko gustua betidanik izan dut. Txikitan San Pedron askotan margotzen nuen. Margolaria izan nahi nuen, baina azkenean ingeniaritza ikasi nuen. Ikasketak bukatutakoan Londresera ingelesa ikastera joatea erabaki nuen, eta han asko margotu nuen. Londresen nintzela, erakusketa bat ere egin nuen. Hori izan da inoiz izan dudan ekoizpen handiena. Bueltatu nintzenean irakaskuntzan sartu nintzen, pentsatuz arratsaldetan denbora librea izango nuela margotzeko. Baina azkenean 13 edo 14 urte pasa nituen margotu gabe».\nBien bitartean, Nextor gazteak ere artearekiko pasioa garatu zuen, eta hamahiru urte zituela grafitiak margotu nahi zituela esan zion aitari: «Nik ez nuen inoiz grafitirik margotu, ez nintzen mundu horretakoa. Hasiera batean ez nion kasu handirik egin, baina egia da oso ondo margotzen zuela».\nEgoera erabat aldatu zen otañotarrentzat, ordea. Kaletik zihoala, Aitorrek Nex firma ikusi zuen margotuta, eta emaztearekin hitz egin ostean, zerbait egin behar zutela erabaki zuten. «Ez genuen nahi Nextor bere kabuz margotzen ibiltzea, batez ere arazoak saihesteko». Hori dela eta, ikastaro batzuetan eman zuten izena grafitiaren artean sakontzeko eta profesional baten ezagutzak bereganatzeko.\n«Mikel Herrero grafitilariaren kontaktua eman zidaten, eta bere ikastaroetan eman genuen izena. Taldea osatzeko, gutxienez lau pertsona behar ziren. Nextorren bi lagun animatu ziren, baina laugarren pertsona bat behar zuten taldea osatzeko. Jakinda nik eramango eta ekarriko nituela autoan, ni neu animatu nintzen taldea ixteko», eutsi du Aitorrek.\nEsperientzia oso ona izan zen haientzat, eta ordutik hona proiektu asko abiatu dituzte elkarrekin. Aitaren kasuan, urte askotako etenaldiaren ostean, margotzeko eta artearekiko grina eta gogoa berreskuratu zituen grafitiarekin. «Ordura arte koadroak margotu nituen oleo eta akrilikoarekin. Baina ikastaro haietan espraia probatu eta ikusi nuen emaitza apartak lor daitezkeela denbora gutxian. Ikaragarria iruditu zitzaidan».\nEz dira profesionalki dedikatzen grafitira, nahiz eta Nextorrek etorkizunean artista izan nahi duen. Momentu honetan, semea Batxilergo Artistikoko ikasketak egiten ari da, eta aita, irakaslea da. Aitorrek argi dauka gaur egun artista asko ziurgabetasun egoeran bizi direla, eta arteaz bizitzea oso zaila dela. Momentuz, Nextorrek artearekiko hautua egin du, eta aita hari laguntzen ahalegintzen da.\nEstiloak eta proiektuak\nGrafitian estilo ezberdinak landu daitezke, baina horietatik errealismoa da gehien lantzen dutena. «Pertsonen aurpegiak margotzea asko gustatzen zaigu, baina ez du esan nahi hori bakarrik egiten dugunik. Esaterako, Joxean Artzeri omenaldia egin genion zendu zenean. Mikel Laboaren heriotzaren hamargarren urteurrenean ere hura margotzeko ideia izan genuen, Artzerekin batera».\nGrafitia batik bat kalean egin eta sortzen den artea da. Jakina da koronabirusak eragindako alarma egoerak bi hilabeteko itxialdi luze eta gogorra ekarri duela, eta honek guztiak ere grafiteroengan eragina izan du. Garai latzak izan dira, ez dute euren artea sortu eta gizartearekin elkarbanatzeko betarik izan. Etenaldi luzea betetzen ari dira, kalera margotzera atera ezinik. Egoera horren harira, artista askok proiektu ugari eten behar izan dituzte. Aitorrek onartu du eurentzat ere egoerak gogor jo duela. «Egoera nahiko gogorra izan da. Kalean margotzen dugu, eta ateratzeko debekuarekin ezin izan dugu ezer sortu».\nOtañotarrek ere zenbait proiektu eten edo atzeratu behar izan dituzte pandemiarengatik. «Aurreikusiak genituen lan batzuk ezin izan ditugu egin. Proiektu batzuk hitz eginda genituen eta dena bertan behera gelditu da, momentuz». Dena den, pasatzen dena pasatzen dela, argi dute margotzen jarraituko dutela.\nAitor eta Nextorrek artea sortzeko bideak aldatu behar izan dituzte. Bi hilabete hauetan etxetik margotu dute, baina formatu handitik txikira pasa dira. Espraiak utzi, eta pintzelak eta akrilikoak erabili dituzte. Enkarguren bat ere egin dute, koadro eta erretraturen bat, baina eskaerak ikaragarri jaitsi dira.\nItxialdiak askorako eman dezake, eta artista asko dira etxetik sortu dutenak. Esaterako, Banksy artista britainiarrak osasun zerbitzuei eskainitako mural bat margotu berri du Southamptoneko ospitale batean. Aitorrek onartu du eurak ere margotzeko gogoz daudela, baina ez du koronabirusarekin lotutako ezer margotu nahi. «Gai honek nazkatuta nauka. Ez nuke gaiaz ezer margotuko».


Euskaraz mintzo: Praktikatu gurekin\nZure euskara hobetu nahi duzu? lagun berriak egin? AEKn praktikatzeko eskaintza zabala daukagu, hemen adibide batzuk topatuko dituzu. www.praktikatu.blogspot.com\nIKASTALDI: Euskara ikasteko modu laburrena...\nAEK-k euskara ikasteko ikastaroak antolatzen ditu. Ikastaro horiek modu desberdinetakoak izaten ahal dira: loarekin barne, klaseak soilik bazkariarekin... Formakuntza horiek ikasleari falta zaion euskal ingurumena eskaintzen diote bai eta bere ezagutzak...\nLES STAGES INTENSIFS DE BASQUE: le moyen d'apprentissage le plus rapide...\nL'association AEK propose des stages intensifs d'apprentissage, en internat ou en demi-pension. Ces formations offrent au stagiaire un environnement bascophone qu'il n'a pas forcément dans son entourage, lui permettant alors d'améliorer sa confiance et...\nEuskararen alde deiadarra jotzeko gonbita luzatu du Euskal Konfederazioak\n2009ean hizkuntz gutituen estatua zehazteko lege-egitasmoa aurkeztuko zuela iragarri zuen iazko maiatzean Frantziako Kultura ministaritzak. Geroztik, ordea, asmo horren karietara beste berririk ez da izan. Hilaren 20an Parisen buruturiko hainbat hartu-harremanen...\nGoi-mailako ikasleen erantzunak: Neretzat eskuara jakitea zen aspaldiko ametsa. AEK-ri esker hasi nintzen ikasten, pentsatuz gero irakatsiko niela billoberi. Zorigaitzez billoba bat baizik ez dut eta gainera urrun bizi da. Orain gutti erabiltzen badut...\nMendi taldea: Triki-mendi (05/31an)\nAdi egon, datorren ateraldia segur aski urte osoko politena izanen da! Ateraldi honetako leloa dugu: TRIKI-MENDI, Euskara mendia ta EUSKAL DANTZAK. Data: maiatzaren 31ean, igandearekin. Xiberoko Ehüjarre arroila dugu helburua (+ Lakhura nahi eta ahal...\nPatxi Iriart, bertsolaria\n1988ko otsailaren 16an sortu nintzen etxetik hurbilen ginuen Baionako ospitalean, ala klinikan, egia erran ez naiz xehetasunetaz oroit. Orain arte aitamen etxean bizi izan naiz eta oraino bertan pixkat egoiteko emeia dut, ez banaute bederen botatzen....\nSagarno Eguna '09: Programme\n23 Mai Porte d'Espagne 18h: DEGUSTATION DE SAGARNO Dégustation gratuite de 20 sagarno servis avec des pintxos par 20 penas bayonnaises Entrée: 6 euros Un verre de Sagarno offert à l'entrée TXOTXTTIKI: Ouverture d'un txotx (barrique) de jus de pommes dans...\nSagarno Eguna '09: Egitaraua\n20 SAGARNOTEGIEN IDEKITZE OFIZIALA Espanako atean eta ondotik sagarnoa dohainik xerbitxatuko dute Baionako 25 elkarteek beren pintxoekin Sartzea:6 euro * TXOTXTTIKI: Haurren gunean sagar jusarekilako txotx bat plantatua eta idekia izanen da. * TXOTXOFER:...\nAEK elkarteak eta Euskal Kultur Erakundeak antolatu Hizaditza diktaketaren laugarren edizioak gaitzeko arrakasta bildu du. 80 bat parte hartzaile hurbildu dira Baionako Gaztelu Berriko IUT-ra, 2009ko maiatzaren 16an. Argazki-bilduma osoa ikus Diktatu...


KEE eta EKEk Bilbon ospatutako SEP-en XXV.Nazioarteko Biltzarran izan ziren\nMaiatzaren 30 eta 31an Bizkaia Aretoan ospatu zen SEP-en (Sociedad Española de Periodística) XXV. Nazioarteko Biltzarra, UPV-EHUko Gizarte eta Komunikazio Zientzien Fakultateak eta SEP-ek berak antolatuta, urteoro biltzen den foro espezializatu eta erreferentziazkoa, jardunean dabiltzan profesional,ikertzaile eta prestatzaileak kazetaritza etengabe hobetzeko aukeren inguruan dituzten aditu ikuspegiak bateratzeko, kontuan hartuta ahalegin handia eskatzen duen lanbide hau askotariko hiperkonexioen testuinguru batean gauzatu, analizatu eta irakatsi behar dela.\n'Kazetaritza hiperkonektatuaren aukerak eta arriskuak', izenburupean, kazetaritzak gaur egungo eszenatoki mediatikoan duen garrantziaren inguruan hausnartzen jarraitu nahi da bertan, kontuan hartuta askok disruptibo gisa definitzen eta sentitzen dutela eszenatoki hori.\nEuskal Kazetarien Elkarteak eta Kazetarien Euskal Elkargoak kongresuaren kolaboratzaileak izateaz gain, 'Berrikuntza, lehiakortasuna eta ekintzailetza: aukerak eta arriskuak Espainiako hedabideentzat' izenburupeko hedabideen sektoreko adituen mahai-inguruan ere parte hartu zuten, Txuskan Coterón, EKEko presidentea eta KEEko dekanoak moderatuta. Fernando Belzunce -Vocento-, Alfredo Casares -Diario de Navarra-, Miriam Hernanz -RTVE-, Patricia Gosálvez -El País-, Lontzo Sainz -EITB- izan ziren euren hedabideetan inplementatutako saiakuntzei, eragozpenei, posibilitatei eta berikuntzei buruz hitz egin zuten bost kazetari adituak, ikuspegi desberdinetatik.


CodeSyntax eta Akting-en esperientzia, EBEuskadin — CodeSyntax\nHasiera > Bloga > CodeSyntax eta Akting-en esperientzia, EBEuskadin\nJoxe Aranzabal, Luistxo Fernandez eta Nagore Guarretxena\nGeure enpresa Akting baino lehenagokoa izanda, paralelismoak markatu ziren Joxe Aranzabalek moderatutako elkarrizketan. Lantalde euskalduna, produktu propioak euskaraz, eta baita bezeroentzat (baina ez bakarrik bezero euskaldunak, jakina), eta oro har euskaraz lan egitea ezeren eragozpen izan barik, eleaniztasuna abantaila bat delako sentsazio garbia transmititu genuen neuk eta Guarretxenak (edo horixe iruditzen zait neuri). Hitz egin genuen bitartean, diapo hauek pasatu zituen Joxek.\nPresentazio horretan ez da ikusten, baina Akting-ekoek bideo hau ere erakutsi zuten. Egiten duten English Thursday esperientziak ere interesa erakarri zuen.\nNeure aldetik, hizketaldian nabarmendu nuen kontutxo bat ekarri nahi nuke: Umap bezalako gauza bat egin genuenean, Twitterreko euskarazko jario guztia biltzeko robot bat, ez genuen euskara ikasi; baina Twitterreko denbora errealeko APIaz informazio jario etengabe bat nola kudeatu, inteligentzia kolektiboaren seinaleak nola detektatu eta zentzuzko edukietan eraldatu... Horretaz bai, horretaz dexente ikasi genuen. Euskararentzako lan egin, beste inork ez baitu sortuko euskaldunon ordez, eta lan hori egiten duzun bitartean, IKT ikasi, beste produktu batzuetan lantzeko.\nIldo horretatik, Umap-ekin ikasitakoak Twitterrekin zerikusia duten beste produkturen batzuetan gauzatua ikusiko dugu laster. Adi albisteei.\nEskerrik asko EBE eta EBEuskadi, negozio digitalak euskaraz nola egiten ditugun azaltzeko aukera emateagatik.


Espetxeetan sakabanatutako irritxoak barre algara bihurtzen dira elkartzerakoan - Le Journal du Pays Basque\nIndex > Mintza\nEspetxeetan sakabanatutako irritxoak barre algara bihurtzen dira elkartzerakoan\nAma-aita izatea eskubide bat da, ukaezina espetxean ere. Hala ere, preso burasoek eta beren haurrek bizi duten errealitateari ez zaio behar adinako arretarik ezartzen. Haur anitzek dute buraso bat kartzelan, batzuek biak, eta badira sei neska-mutiko amarekin espetxean direnak\nHeldu den larunbatean, azaroak 21 ukanen dituenean, Irritxoen Eguna izanen da Hernaniko (Gipuzkoa) Oialume dantzalekuan. Pirritxek eta Porrotxek Onditz Euskal Herrirat plataforma sortu zuten 1998an eta garaitik mobilizazio koloretsu antz egin dute. Palentziako (Espainiar Estatua) espetxean zen Onditz, amarekin, eta Euskal Herrirat ekartzeko eskatu zuten. Badira Onditz gehiago. Etxeraten datuen arabera, sei haur bizi dira egun kartzelan amarekin. Amets Dueñasen da ; Arane Curtisen ; Garikoitz Valentzian ; Zohargi eta Haizea Granadan ; eta Didac Bartzelonan, Wad Rasen.\nJoxe Mari Agirretxe Porrotxek azaldu digunez, haurrak sakabanaturik dira, Euskal Herri osoan ez baita heientzat egokitua den espetxerik.\nNazioarteko legediak haurrak babesten ditu, baina urratu egiten dituzte lege horiek. Giza Eskubideen Adierazpenaren arabera, amek eta haurrek zaintza eta laguntza berezia ukaiteko eskubidea dute. Haurren Eskubideen Adierazpenak, 1959an Nazio Batuek onartuak, honakoa jasotzen du : «Haur guziek dituzte adierazpen honetan jasotako eskubideak, inongo salbuespenik gabe». Espetxeetako araudiak dionez, amen moduluetan haurrei laguntzeak eta arreta eskaintzeak lehentasuna izan behar du.\nEuskal presoen seme-alabek, aldiz, milaka kilometro egin behar dituzte edo baldintza txarretan bizi behar dute espetxean. Hori guzia kontuan harturik ekin zioten Irritxoen Eguna antolatzeari, «errepresioa zuzenean edo zeharka pairatzen duten senide eta haurrei begirako festa bat, elgarri berotasuna emateko».\nPirritx eta Porrotxek «Irrien lagunak» diska eta ikuskizuna abian ezarriko dituzte laster eta Irritxoen Egunean eginen dute estreinaldia. Kanta berriak, zaharrak eta herrikoiak kantatuko dituzte, ozen kantatu ere, behar den toki guzietara heltzeko. Dantzan aritu eta kokinarena eginen dute, eta loreak eta muxuak partekatuko.\n«Koloretako mundua eta Euskal Herria nahi ditugu eta badirudi ilusioaren bidea idekitzen ari zaigula. Irribarreak ikusten ari gira berriro, nahiz eta egoera gogo-rrak pairatu. Denon esku da horri buelta ematea eta guk gure animo eta ilusioa eskaini nahi dugu».\nPailazoez gain, Olentzero bera ere izanen da Oialumen eta haurren marrazki eta gutunak jasoko ditu, opari handi-handi bat eta maitasun guzia eman nahi dietelako kartzelan diren sei neska- mutikoei.\nZohargi da haur horietako bat. Amarekin bizi da eta aita ere kartzela berean du. Joxe Mari aitatxik azaldu duenez, «biziki ongi da. Egun guzian patioan egoten dira. Hala ere, badira bazkalondoan oren batzuk gelan sarturik egon behar dutenak eta hori izigarri gogorra egiten zaio. Zelda guzia argazkiz jantzia dute : «Hau da amatxi, honako hau aitatxi»... Badakizu, jendea ezagutzeko. Kalean den pertsona bat baino argiago hazten ari da, ez du beste erremediorik, han bizimodu gogorra baitu».\n«Buraso batek gehien maite duena haurra izaten da -erraten du Joxe Marik-. Honela, 365 egunetan gure etxean besterik ez da. Gure neska biziki gogorra da eta animoa puntan ukaiten du. Hemendik harantz joan eta konturatu egiten da triste bazira eta alaitu egiten zaitu. Haurra ere hain pozik ikusten duzu ! Gauza ona da erreski ipini dela gure eskuetan».\nMaite eta Haizea, Oskarbi eta Zohargi heien semetxoarekin batera dira. Elgarrekin egoten dira egunero. Maite hala-hola joan zen Aranjuezetik Granadarat eta Oskarbirekin elgartzea sekulakoa izan zen.\nMaite eta bere bikotea den Mikel biziki kontent dira. Maiteren ahizpa Nereak jakinarazi duenez, lasai dira eta orai arte pediatrarekin eta medikuarekin «biziki ongi» konpondu dira.\n«Barnean ezberdin bizitzen da dena. Kanpokotik inkomunikaturik zira, etxera deitzen duzu eta bost minutu dituzu dena galdetzeko, dena ezezaguna da eta hori gogorra da. Haurdunaldia nahiko ona izan zen, hala ere. Haurra osasuntsu-osasuntsu da. Gurekin jada ongi moldatzen da, kanpoan ere bai, pitta bat kostatzen zaio ama uztea, baina gero biziki gustura egoten da».\nGarikoitz Eiderren eta Jonen semea ere pozik bizi da, baina senitartekoek adierazi dutenez, barnean edo kanpoan egon, badaki zerbait falta zaiola. Familiakoek ateratzen dutenean ama falta du ; barnean gelditzen denean, aldiz, «etorri, etorri !» erraten dio amatxiri. Badira kartzelari batzuk biziki gaizki portatzen direnak Eiderrekin eta baita haurrarekin ere. Jende jatorra ere bada, pertsona batzuk laguntzeko eta tailerrak emateko joaten dira.\nHaurtzaindegi zerbitzu bat bada, baina Eiderrek ez du haurra harat eramaten. Lagunek materiala ematen diote, Pirritx eta Porrotxek presoei gauza pila ematen dizkie eta horrekin ere ibiltzen dira.\n«Preso baten egoera zaila bada, zailagoa da emaztea baldin bada eta are eta zailagoa haur bat baldin badu. Eiderrek noizbehinka aurkitzen du jendea laguntzen diona, lagundu edo bere lana egiten duena, baina kanpotik pixka bat adi egoten gira. Eskerrak behintzat inguruan badugun jendea eta mugitzen giren».\nAmnistia eskatzen dute Eiderren amak eta Nerea lagunak, baita presoak eta senideak pertsona bezala tratatzea ere. «Presoak izigarri zanpatzen dituzte, baina horrelako kasuetan heiek adi dira eta zu ere bai, azkenean ez baitzira zu bakarrik. Haurra ez da preso eta ezin dizkiote jartzen dizkioten mugak ezarri. Dena hain da absurdoa eta hainbeste mugitzen dituzte ! Berriro ohitu behar duzu, haur batekin».\nAlde txarra aipatzen ari gira, baina une politak ere badira. Alaitz Iturriotzek nabarmendu duenez, haurrarekin bizi dutena, oztopoak gaindituz, benetan polita da. «Beregatik egunero irribarrez egoten zira, ezin zira erori, eta egoera erlatibizatzen saiatzen zira, traumatikoa izan ez dadin. Lekua nahiko tristea da, guk are tristeagoa egiteko. Zure eta haurraren arteko harremana biziki intentsua da, 24oren ematen ditu zurekin. Bera bakarrik duzu eta nire kasuan kideak ere bai». Orai libre dira Alaitz, Ibon eta Intza.\n«Beti saiatu gira haurrari egia normaltasunez kontatzen : Egun batean Euskal Herrirat joanen zira, gu ere bai... Misterioarekin eta traumarekin azaltzen badiozu, hala biziko du. Atera zenean, ez zuen espetxea aipatu bolada batean. Orai hasi da. Ez du buruan han gaizki egon zenik, amarekin eta lasai zen. Han jaio zen eta ez zuen besterik ezagutzen. Tentsio uneak egon badira : Kartzelarien oihuak eta ate kolpeak... Baina zuk lasai bizi baduzu, heiek ere hala bizi dute. Iaz Irritxoen Egunean izan ziren eta aurten berriro joanen dira. «Giro polita izaten da, konplizitatea sortzen da, egoera bera bizi izan dugun haur eta senideak elgartzen girelako. Polita eta tristea da, aita edo ama han ez duten haurrak ikusten dituzu eta laguntza ematen saiatzen zira. Hobetzeko gauza anitz bada : espetxeak ez dira prestaturik. Barroteak, ate guziak giltzarekin idekitzea, kolore tristeak, katxeoak... Haurrak hori bizi du. Nahiko muga ditu eta ez dizkiozu gehiago jarri nahi, baina urduri, adi zira beti, eta nekagarria da hori».\nJoxe Mari Jauregi\nOskarbi Jauregi Amondarain zaldibiarra da eta Granadan da preso Zohargi semearekin. Joxe Mari Oskarbiren aita da. «Alaba 2001ean atxilotu zuten eta handik aitzina espetxe anitzetan egon behar izan du : Soto del Realen, Mecon, Avilan, Almerian eta Castellon. Tarte horretan mutil-laguna egin zuen, Antxon Sasiain bergararra, hura Parisen zen, kartzelan baita ere. Idatzien bitartez ezagutu zuten elgar. Gero telefonoz hitz egin zuten urte anitzetan», hasi zaigu kontatzen. Orai kartzela berean dira eta astelehenero gela batean egoten dira hirurak, lehenago kristalarekin, baina orain kristalik gabe. «Oskarbik erran digu ia seguru familien bisitak ere kristalik gabe egitea onartu dietela haur tipiak dituztenei. Bestela biziki hotza da».\nFamilia handia dira, osaba-izeba, lehengusu eta lagun anitz dituzte, eta zortzi urtean beti prest ukan dute jendea bisitarako. Hala eta guziz ere, gogorra da urrun egoitea. «Irudikatu Burgosen direla, bidaia oren eta erdian eginen ginuke eta edozoin egunetan hartuko genuke autoa joaiteko. Haurra goizeko bederatzietatik gaueko bederatzietara atera dezakegu, nahi dugunean, aitzinetik abisatu ondotik eta baimendutako pertsona batek harturik. Lehen amatxi eta biok sartzen ginen haurra jasotzeko eta orduan alaba besarkatzen ginuen eta harreman bero bat izaten ahal ginuen, baina gero hasi ziren bat nahikoa zela erraten eta orai amatxi bakarrik sar daiteke. Nik ikusten dudan alderdi gogorrena bidea da. Gu anitz joaiten gira. Nire emazteak maiatzaren leheneko zubi horretatik bi asteburutan eginen zuen huts. Haurra ateratzeko ezagutzen duen norbaitek joan behar du, bestela saldurik geldituko litzateke, nahiz eta segituan jartzen den denera eta anitz ideki den. Orai egin ditu 18 hilabete», azaldu du.\n«Bere amarentzat ez da gauza pozgarriagorik haurra ateratzean guregana pozik heltzea baino. Lehenbizi kosta egiten zitzaion haren besoetatik guregana etortzea. Aurrez-aurreko bisitaldietan barnean egoten ginenean izigarri gaizki sentitzen zen. Gu ere bai berekin, ama ere bai. Baina behin kalera ateratzen hasi zenetik, biziki ongi. Zohargi eta bere aita eskutik aterako dira, aitak kondena bete eginen duelako».\nJoxe Mariri ez zaio iruditzen biloba preso sentitzen denik. «Hori ezagutu du. Beldurra ematen dit egunen baten jarriko dela barnera joan nahi ez duela. Oraindik ez. Amatxik eramaten duenean amaren bularrera joaten da segituan. Hortik elikatu da gehiena. Ikusten da behar duela». Lehen biloba dute eta txoratzen egoiten dira egiten dituen gauza guziei beha.\nMaite eta Nerea\nEider Perez Aristizabal Oreretakoa da eta Valentzian, Picasenten, da preso Garikoitz 20 hilabeteko semearekin. Maite Eiderren ama da eta Nerea, laguna. 2001eko martxotik da Eider espetxean : Madril, Soto, Brieva, Almeria, Huelva, Granada eta Alacant ezagutu ditu. Bikotea, Jon Igor Solana bilbotarra, Huelvan zegoela eta bera Almerian, paperak egin zituzten eta Eider Huelvan egon zen bi hilabete-edo, haurdun gelditu arte. Orduan Granadarat eraman zuten eta denbora batera Jon ere bai. Haurra Granadan jaio zen eta esperientzi txarra izan zuen familiak. Maiteri ez zioten sartzen utzi eta sekulako trabak jarri zizkioten. Urtebete geroago ere, jostailuak eraman zizkion amatxik, baina bueltan etorri behar izan zuen opariarekin.\n«Bisitak ostiraletan izaten dira, 12.00etan. Hortaz, lagunak ezin dira joan eta senitartekoek ere arazoak dituzte. Erraten diote haurra ez dela preso, eta egia da, baina aitzakia perfektua da bisitarik ez egiteko. Hau da, bisitak kristalik gabe egin daitezke bakarrik, haurra preso ez denez ezin delako kristalarekin egon ; kristalik gabeko bisitak senitartekoekin soilik egin daitezke, aldiz. Lagunak joan ahal izateko, familiako norbaitek haurra atera eta bisita galdu behar du. Koadrilako batzuek ez dute Eider urtebetean ikusi horregatik».\nBera da Picasenteko preso politiko neska bakarra. «Orai arte beti egon da norbaitekin, Oskarbirekin egon zenean biziki ongi egon zen, baina orai ez du kiderik eta horrek egoera zailtzen du, adibidez, ez da bisitetarako haurra nehori uztera ausartzen. Hilabete batzuk daramatza, jendearekin ongi moldatzen da, baina kide batekin konfiantza gehiago ukaiten duzu».\nGarikoitz astean behin egoten da aitarekin, eta familiakoek tarteka kanpora ateratzen dute : Maitek eta bere bikoteak, Kandik, eta Txemak, Eiderren aitak, eta Esther bere bikoteak, baita Rafa eta Ana Jonen burasoek ere. Maitek eta Anak, biek dituzte osasun arazoak.\nHaurrak hiru urte betetzean legez espetxetik atera behar du eta Eiderren aitarekin bizitzera joanen da, Jonek eta biek urte anitz egin behar baitituzte oraindik espetxean. Txema kontentu eta ilusioz da eta etxea prest du jada. «Aitzina eginen dugu», segurtatu dute Maitek eta Nereak. Neska kideen artean harreman ona dute, beti dira adi eta elgarri laguntzeko prest, neskak eta familiak. Anitzetan harriturik gelditzen dira senideak : presoek ia eurek baino lehenago izaten dituzte berriak !\nNerea, Maite Pedrosaren ahizpa\nMaite Pedrosa Barrenetxea Ugaokoa da eta Granadan da preso Haizea alabarekin. Maite eta Mikel mutil-laguna orai dela 11 urte eta erditik dira kartzelan eta haurrak abenduan eginen du urtebete. Barnean atxiki zuten eta aitak bi hilabete zituela ezagutu zuen alaba. Maite eta Mikel elgarrekin egon ziren Almerian, gero Maite Aranjuezerat eraman zuten haurra jaio baino hilabete lehenago, eta otsailean Granadan elgartu ziren. Orai hirurak dira han, aita modulu batean eta ama haurrarekin bestean. Aurrez-aurreko bisitaldietan ikusten dute elgar eta heien artean astean behin bisita bat dute. Kristalik gabe egitea lortu dute. Nerea ahizpak erraten duenez, espetxearen arabera desberdina da bizitza. «Orai Maite eta Mikel nahiko ongi dira Granadan. Baina Aranjuezen biziki gaizki egon zen. Mikelen senideak ezin ziren sartu eta Granadan ezagutu zuten haurra. Ezkondu gabe direnez, ez zituzten familiakotzat hartzen».\nHaizea ongi da, amarekin 24 orenez. Haurtzaindegia dute, baina espetxetik kanpo. «Nire ahizpak, adibidez, ez du bidali, zeren goizeko zortzietan eramaten baitituzte haurrak eta arratsaldeko bostetan itzuli. Barnean ez da gauza handirik haurrentzat. Gela bat dute jostailu eta zabuekin, baina haurrentzat pentsaturik diren ekintzak Errege Egunean eta guti gehiago izaten dira. Beren kabuz, beren arduraz pasatzen dute eguna. Ekainetik hilero ateratzen hasi gira, eguna pasatzen oraino zeren biziki tipia da. Hor ez dugu arazorik, lagunek ere hartu dute. Nabaritzen da moduluan haurrak badirela : gauza gehiago baimentzen edo onartzen dituzte. Nire ustez garrantzitsuena haurra hurbilago egotea izanen litzateke, hemendik bi urtera kalera aterako da eta biziki urrun dira honat ekartzeko».\n«Haurrak etxekoak bakarrik ezagutzen gaitu, ez dugu paradararik ezagutza hori zabaltzeko, hurbilago egonez gero haurrarekin ibiliko ginateke herrian, baina ez da parada material eta fisikorik ere, ez da ere emazteentzako lekurik, beraz emazte eta umeentzat eskatzeko maneran ! Ama otsailean hil zen eta ezin izan zuen haren biloba ezagutu. Ahizpak lekuz aldatzea eskatu zuen, baina ukatu egin zioten ez zelako kartzelarik alabarekin egoteko. Mikelek eta biek urte anitz dituzte oraindik kartzelan betetzeko eta nirekin etorriko da haurra, haurdun gelditu aitzinetik pentsaturik ginuen. Aitzina egitea, ez da beste biderik».\nAlaitz Iturriotz, Ibon Urrestarazu eta Intza elgarrekin atera ziren espetxetik. 2005eko uztailaren 15ean jaio zen Intza Madrilen. Ama Sotoko kartzelan zen eta haurrak zazpi hilabete bete zituenean Valentziara eraman zituzten biak. Handik bidaia batzuk egin zituzten Madrilera epaiketa zela-eta, baina bestela Valentzian egon ziren Intzak hiru urte egiteko sei egun falta zirela aita eta hirurak elgarrekin libre atera ziren arte. Aita Valdemoron zen alaba jaio zenean. Intzak bi hilabete zituenean Sotora eraman zuten eta orduan ezagutu zuten elgar.\n«Alaba biziki ongi egin da kaleko girora. Berriro bizitzen ikasi behar izan ginuen, bai haurrak bai guk. Aitak eta haurrak astean bitan ikusten zuten elgar espetxean, kiroldegian, moduluko beste bikoteekin batera, eta ostiraleko familiaren bisitan. Beraz, kalean hasi zen aitaren funtzio hori betetzen».\n«Batzuetan familiarekin ateratzen zen, baina Euskal Herrira gurekin heldu zen lehenbiziko aldiz. Hasieran urduri zen, gu ere hala ginen : dena handia, etxean ez dakit zenbat gela, jende anitz, bizitzeko manera eta ordutegi desberdina... Espetxean jende guti eta bera egoten zen beti, espazio bera ginuen, ordutegi bera, eta haurra biziki segur sentitzen zen. Baina gurekin etortzeak gauzak errestu zituen. Otto-ttanttarekin bizi behar zuen hasieran eta hirurok elgarrekin aterako ginela jakinarazi zigutenean ez ginuen sinetsi !».\n«Espetxe batzuetan bada haurtzaindegia, Madrilen nintzenean beste etxe batean zen eta nahiko polita zen. Valentzian gela bat da moduluan bertan haurtzaindegi gisa ezarria eta parke tipi bat patioan. Intza gurekin egoten zen egun osoan, nirekin eta kide euskaldunekin, ez baikinen fidatzen. Nahiko ongi egon ginen, bat baino gehiago ginelako. Beste haur euskaldun bat bazen, eta anai-arrebak bezala hazi ziren. Zikinkeria, droga, denetarik da eta haurrak tartean dabiltza. Izkina pila bat herdoildurik dira eta arratoinak dabiltza, bizi baldintzak beste edozoin modulutan bezalakoak dira. Ordutegia ere ez da egokitua. Zenbaketa egiterakoan ez dute kontutan hartzen haurrak lo egon daitezkeela».\n«Beste arazo bat da beti txantaia egiten saiatzen direla haurrekin. Erraten digute : Bihar ekintzak izanen dira haurrentzat, baina zuenak ezin dira joan. Hala, denak pailazoak ikustera joaten dira gureak izan ezik. Haurrak erabiltzen dituzte gu psikologikoki umiliatzeko. Errudun sentiarazten gaituzte haurra izatea guk erabaki ginuela erranaz. Borrokatzea biziki zaila da : Zuk hautatu duzu haurra hemen edukitzea. Ez bazira gustura, atera familiarekin, hori erraten digute».


Zisne beltzaren misterioa - Marisa Amigo\nZisne beltzaren misterioa aurkitzeko ahaleginetan, antzinako gutun bat eta RARA AVIS hitz misteriotsuak dituen marrazki bat dira istorio honetako protagonistek eskura dituzten aztarna bakarrak.\nPiratas en el colegio tituluko abentura izan ondoren, ikastetxe alemaneko gure lagunak berriro beste intriga batean murgilduko dira buru-belarri. Xabier, Gabriele, Maria, Noam, Kirsten eta Pablo ikertzaile nekaezinak dira eta, marrazkiaren ezohiko letrei jarraikiz, aztarna ezkutuak bilatuko dituzte Bilbao hiribilduan zehar eta aspaldidanik RARA AVISen misterioa gorde duten elizarik enigmatikoenetan.\nLetren atzean ezkutatutako sekretua agerira aterako al dute? Zein da misterioaren giltza? Zatozte gurekin abentura berri honetan laguntzera!


Zabalik dago Sorkuntza Bekara proiektuak aurkezteko epea - Uztarria (Azpeitia)\nZabalik dago Sorkuntza Bekara proiektuak aurkezteko epea\nSortzaileek ekainaren 3ra arte izango dute proiektuak aurkezteko aukera. Diru-laguntzak banatzeko orduan kontuan hartuko dituzte, besteak beste, proiektuen interesa, kalitatea, originaltasuna, diziplina ezberdinak nahastea eta Azpeitiko kulturari egin diezaioketen ekarpena. Aurten, gainera, Azpeititik kanpoko sortzaileek ere aurkez ditzakete beren proiektuak Sorkuntza Bekara.\nIaz Sorkuntza Beka jaso zuten herritarrak eta Kultur Mahaiko zein Udal ordezkariak. Ikusi haundiago | Argazki originala\nGaur, asteartea, zabaldu dute 2017ko Sorkuntza Bekara lanak aurkezteko epea, eta zabalik izango da ekainaren 3a arte. 16 urtetik gorako edonork aurkez ditzake proiektuak bekara, eta aurten aurrenekoz Azpeititik kanpoko sortzaileek ere izango dute horretarako aukera. Sortzaileek edozein kultur arlotako proiektuak aurkez ditzakete (musika, pintura, eskultura, literatura, antzerkia, komikia, soinu konposizioa, ikus-entzunekoa, dantza...), baina laguntzak banatzerako orduan kontuan izango dituzte, besteak beste, proiektuen interesa, kalitatea, originaltasuna, diziplina ezberdinak nahastea eta Azpeitiko kulturari egin diezaioketen ekarpena. Eskatzaile bakoitzak nahi adina proiektu aurkez ditzake bekara, baina sortzaileko gehienez bi proiektu lagunduko dituzte diruz.\nIaz jarri zuten martxan Sorkuntza Beka Azpeitiko Udalak eta Kultur Mahaiak kultur sorkuntza bultzatzeko xedearekin, eta aurkeztu ziren hamar proiektuetatik bost lagundu zituzten diruz. 6.000 euro bideratu zituzten sortzaile gazteen proiektuak diruz laguntzera, eta aurten diru partida hori bikoiztu dute. Hala, 12.000 euro banatuko dituzte aurtengo Sorkuntza Bekara aurkezten diren lanen artean.\nGaur, asteartea, argitaratuko dituzte 2017ko Sorkuntza Bekaren oinarriak Gipuzkoako Aldizkari Ofizialean (GAO), eta honakoak dira:\nazeitunabeltza | 2017-05-02 : 14:00\nHonakoak bereziki harritu nau: Azpeititik kanpoko sortzaileek ere izango dute beka jasotzeko aukera. Ez al da hobe bertako sortzaileei laguntzea? Nik ez dut beharrezkoa ikusten lanak aurkezteko aukerak zabaltzea. Bertan abiatutako beka bertakoentzat, eta kitto.


NEIKERetik babesten dugu 2026. urtea larre eta artzaintzaren nazioarteko eguna izan dadin - Neiker\nHome News NEIKERetik babesten dugu 2026. urtea larre eta artzaintzaren nazioarteko eguna izan dadin\nJoan den irailaren 28az geroztik, urriaren 2ra arte, FAOko Nekazaritza Batzordeak eskatuko dio FAOri bere lana sustatu dezan, larre, artzaintza eta artzainei dagokienez, horiek ere sartu daitezen programa teknikoetan eta garapen programetan, jasangarritasunean laguntzeko.\nBatzordeak aurkeztu duen txostenean Mongoliako Gobernuaren proposamena dago, 2026an larre eta artzaintzaren Nazioarteko Urtea ospatu dadin (International Year or Rangelands and Pastoralists). Helburua da FAOk proposamen hori barneratu dezan bere Konferentziaren 42. Saioan, eta ondoren NBEko Idazkaritza Orokorrari helarazi diezaion, Nazio Batuen Batzar Orokorraren hurrengo saioan aztertzeko.\nEkimena, beraz, funtsezkotzat jotzen da artzaintzak eta abeltzaintza estentsiboak maila globalean kokatzen duten rol garrantzitsua aitortzeko.\nIldo horretan, LIFE SOIL MONTANA, LIFE Regen farming, LIFE Oreka mendian eta antzeko proiektuek babesten dute ekimena, eta artzaintzak gure kapital naturalaren biodibertsitatea kontserbatzeko duen garrantzia erreibindikatzen dute, landa ingurunearen ekonomia eta garapenaren oinarri moduan, nekazaritzako paisaiak konfiguratuz, horiek direlarik antzinako jarduera hori ingurunean integratzearen jatorria eta ondorioa, eta, finean, paisaia kulturalak konfiguratzen dituztenak.


HABE IKASBIL: Debako autoestopista\nMusika: Jean Louis Argus\nZuzendaria: Olatz Beobide\nBulegoko gizona: Martin Mendizabal\nGidaria: Xabier Alkiza.\nNeska: Miren Aranburu.\nGasolindegikoa: Kepa Gallego\nErtzaina: Mañu Elizondo\nBulegoko gizona: Hara. Eta gu gau lasaia izango zelakoan. Nori okurrituko ote zitzaioan gaur gauean hiltzea? Bai? Bai, funeraria etxea da. Aja! Lekeition? Ez. Ez dago inolako arazorik. Oraintxe bertan bidaliko dugu gure autorik onena. Bai andereño, ulertzen dut.\nGidaria: Autorik onena? Bakarra zaukaagu eta.\nBulegoko gizona: Ismael, hartu autoa eta Lekeitiora. Bihotzeko atake bat. Gure aukera izan zitekek aspaldiko partez.\nGidaria: Izorratu beharra zagok. Autopistatik joango nauk, e?\nBulegoko gizona: Ezta pentsatu ere, kostako errepidetik. Ordu honetan ez zebilek inor, eta ez autoestopistekin entretenitu, entzun?\nGidaria: Horiek aspaldiko kontuak dituk.\nBulegoko gizona: Ondoegi ezagutzen haut. Lehendik ere nahiko arazo eman dizkidak.\nIrratia: Euskadi Gaztea entzuten ari zara. 10 minutu baino ez dira falta gau-erdirako. Kontuz errepidean, haize-bolada handiak espero dira kostako errepidean.\nGidaria: Kaka zaharra! Horixe bakarrik behar nian, haizea. Traste zahar honek igual utziko naik errepidean botata...\nGidaria: Hi, morroi, bota iezazkiok bi mila, diesela duk.\nGasolindegikoa: Kargatuta doa limousine-a?\nGidaria: Heu arduratu hadi depositua kargatzeaz! Hauek dena jakin nahi!\nGasolindegikoa: Kostako bidetik jarraitzea pentsatzen al duzu?\nGidaria: Bai, zer ba?\nGasolindegikoa: Umm, gaur autopista hartuko nuke. Oso gauza bitxiak geratzen ari dira azken aldi honetan. Ez al dituzu egunkariak irakurri?\nIrratia: Kostako errepide itxita dago elur-jauziak direla medio, Debara heldu baino pixka bat lehenago.\nGidaria: Debara heldu baino lehenago. Nola zitekek? Oraintxe pasa nauk eta. Honelaxe ematen ditik berriak irratiko jende honek. Hara. Hor harrapakina. Ilegorria duk gainera. Hau duk hirea Ismael, atzeko partea kargatzeko aproposa...\nGidaria: Nora zoaz, panpoxa?\nGidaria: Bingo: zortea izan duzu. Lekeitiora noa ni.\nNeska: Hau emozioa!\nGidaria: Ez zinen sekula hileta-auto batean ibili, e?\nNeska: Aurreko partean ez behintzat.\nNeska: Beteta doa zerraldoa?\nGidaria: Eta dale: atera naizenetik ez didate besterik galdetu. Ba ez. Hutsik doa, baina denbora gutxirako.\nNeska: Ordubete neraman zain, etsitzen hasia nintzen.\nGidaria: Gaur egun oso jende arraroa ibiltzen da errepideetan. Zortea izan duzu.\nNeska: Hileta-auto batean ibiltzeari zortea esaten badiozu?\nGidaria: Haize honekin ez duzu lekurik onena aukeratu auto-stop egiteko. Bihurgune hori arriskutsua da.\nNeska: Niri esango didazu, istripua izan genuen hor duela bost urte.\nNeska: Bai horixe, egundoko lur-jauzia. Gurasoak galdu nituen. Egunkarietan azaldu zen. Ez zara oroitzen?\nGidaria: Gogorra izango zen, ezta?\nNeska: Musika pixka bat jar dezaket?\nGidaria: Faborez. Jarri nahi duzuna.\nNeska: Hara, requiema daukazu eta, hauxe jarriko dut. Asko animatzen nau Mozartek.\nGidaria: Requiemak ere bai?\n(gurpil zulatuaren hotsa)\nNeska: Zer gertatu da?\nGidaria: Gurpil bat lehertu dela uste dut. Ederki lehertu ere. Indiskrezioa ez bada, zer egiten zenuen istripua izandako lekuan? Horrelako lekuetara ez itzultzea izaten da normalena.\nNeska: Askotan etortzen naiz loreak uztera. Bitxiloreak.\nGidaria: Ja, bitxiloreak, e? Pasa iezadazu ordezko gurpila, mesedez.\nNeska: Non dago?\nGidaria: Zerraldoaren azpian.\nGidaria: Ez ireki. Azpian esan dut. Ez zerraldo barruan.\nNeska: Barkatu. Ez dago horrela jarri beharrik... Ez didazu sinetsiko, baina une batez beldurtu egin nauzu.\nGidaria: Ze, ez esan ikaratu egin zaitudanik. Aizu, aizu, ez naiz serie alkiler bat, "Azken Arnasa" hileta-etxe serioa da.\nNeska: "Azken Arnasa?", honela izena du hileta-etxeak?\nGidaria: "Azken Arnasa S.A."\nNeska: Izen horrekin ez duzue lan gehiegi izango, ezta?\nGidaria: Ba, comme ci comme ça, boladak izaten ditugu.\nNeska: Zer dira argi horiek?\nGidaria: Hara, horixe besterik ez genuen orain behar, Ertzaintzaren kontrola.\nNeska: Ze, autoaren paperekin arazoak?\nGidaria: Ez. Ez da hori buruan neukana.\nErtzaina: Gabon jauna.\nGidaria: Gabon, bai. Arazoren bat?\nErtzaina: Lur-jauzi batek autoa harrapatu du. Ezingo duzu Debara heldu. Buelta eman beharko duzu.\nGidaria: Ezingo dudala Debara heldu? Handik pasa berri naiz eta. Bertan jaso dut hau.\nErtzaina: Nor? Istripuan hildakoetako bat? Lau izan direla esan digute lankideek. Ondarrutarrak, ezta?\nGidaria: Ez. Ez. Atzealdeko zerraldoa hutsik daukat. Lekeitiora noa han bihotzak jotako baten bila. Neskatila honetaz ari nintzen?\nErtzaina: Ze, ze neskatila baina?\nGidaria: Izenik ez diot galdetu... Ze izen du...? Baina demonio beltza, nora joan da?\nErtzaina: Aizu, barkatu, baina hileta-auto bat edanda eramateak oso inpresio txarra egiten du. Txomin! Alkoholemia egingo diogu honi!\nErtzaina: Tira, atera autotik mesedez!\nErtzaina: Lehendabizi, ireki atzeko atea!\nGidaria: Beharrezkoa da?\nErtzaina: Bestela ez nizun eskatuko.\nGidaria: Zerraldoa ere irekitzea nahi duzu?\nErtzaina: Hutsik zegoela esan duzu?\nErtzaina: Tira, tira, ikus dezagun! Eta whisky-botila hauek?\nGidaria: Ez da whiskya jauna, bourbon-a da; larrialdietarako gordetzen ditut.\nErtzaina: Jakina! Bezeroren bat egarriak joko balu ere, ba...\nGidaria: Joan zaitezke, negatibo eman duzu; jakina ba! Ze uste zitean hauek? Nora arraio joan ote duk ilegorria? Ai Ismael, zahartzen ari haiz, zahartzen!\nGidaria: Jainkoarren, baina ze izan duk hori? Eh, aizue, nora zoazte? A ze bikote xelebrea. Nondik atera dituk? Demonio beltza.\nGasolindegikoa: Kontxo, kontxo, hara zein datorren hor? Gasolina bukatu zaizu, ala solomo-puskaren baten bila. Orain Penthouse, Private, Pirelliren egutegia?\nGidaria: Bikote bat harrapatu diat ia errepidean. Baina nori bururatzen zaiok ordu honetan hor zehar ibiltzea.\nGasolindegikoa: Zer ziren? Koadrodun jakaz jantzitako ilezuri bat, eta txorimalo aurpegia duen emakume edadetu bat, ezta?\nGidaria: Baina ezagutzen dituzu?\nGasolindegikoa: Karlos eta Karla izango dira, como hay Dios.\nGidaria: Karlos eta Karla?\nGasolindegikoa: Debako istripuko bi.\nGasolindegikoa: Desgrazia latza. Familia osoa: gurasoak, eta alaba.\nGidaria: Baina ze...\nGasolindegikoa: Esan dizut autopistatik joateko. Fantasma asko ibiltzen da hemen, kostaldean.\nGidaria: Tira, tira, banoak: gasolindegi honek klaustrofobia ematen zidak.\nGasolindegikoa: Egin kasu motel, hartu autopista. Ah, kanpotar hauek dena dakitela uste dute.\nGidaria: Lekeitiora iritsi behar diat ba, kosta ala kosta. Baina zer da, Ertzaintzaren kontrola berriro?\nNeska: Oso setatiak dira...\nGidaria: Baina zer arraio...? Zer egiten duzu zuk hor?\nNeska: Atzean ezkutatuta nengoen.\nGidaria: Nola sartu zara, nondik, no...?\nNeska: Oso erosoa da zerraldo hori eh; eta eraso nuklear bat jasateko adina whisky daukazu.\nGidaria: Baina ze, ze...\nNeska: Kontuz, bihurgunea!\nGidaria: Ez. Ez!!!\nMamua: Gidatu behar baduzu, ez edan whiskya, edan bourbona. Whiskya ez, bourbona. Ja, ja, ja, ja.....


Hondakinen gaikako bilketaz kontzientziatzeko kanpaina jarri du martxan Urola Erdiko Mankomunitateak - Azpeitia - uztarria.eus\nHondakinen gaikako bilketaz kontzientziatzeko kanpaina jarri du martxan Urola Erdiko Mankomunitateak\nJulene Frantzesena 2021-05-04 15:03\nGaikako bilketaren ehunekoa urtez urte gora egiten ari bada ere, gaiaren inguruan lanketa egitea erabaki dute mankomunitateak eta Urola Erdiko udalek. Birziklatu, zure esku dago kanpainaren barruan, sentsibilizaziorako informazio puntua jarriko du mankomunitateak ostiralean eta datorren asteartean Azoka Plazan. Informazio gunea "parte-hartzailea" izango da.\nHondakinen gaikako sailkapena sustatzeko kanpaina bat jarri du martxan Urola Erdiko Mankomunitateak. Birziklatu, zure esku dago izenburupean gauzatuko du kanpaina erakundeak, eta hainbat ekintza egingo ditu herritarren kontzientziazioan eragiteko. Azpeitian, esaterako, hondakinen %73 gaika bildu zituzten 2020an, eta ehunekoa urtez urte gora egiten ari bada ere, gainaren inguruan lanketa egitea erabaki dute mankomunitateak eta Urola Erdiko udalek. Izan ere, hondakinak etxean bereizten jarraitu beharra dagoela azpimarratu du erakundeak, eta gogorarazi du gehiago eta hobeto birziklatzea dela helburua.\nKanpainaren barruan, gaikako bilketaren inguruko erakundea eskuorri bat banatzen ari da etxez etxe. Gainera, ostiralean eta datorren asteartean sentsibilizaziorako informazio puntua jarriko du mankomunitateak Azoka Plazan: ostiralean 15:00etatik 20:00etara, eta asteartean, 09:00etatik 14:00etara. Informazio puntura joaten diren herritarrek informazioa jasotzeko eta zalantzak argitzeko aukera izango dute, baita tailerrez eta jolasez gozatzeko ere.\nInformazio gunea "parte-hartzailea" izango dela azaldu du mankomunitateak. Batetik, Ekovidrioren karpa jarriko dute, eta han beira-aleen nahiz txapen tailerrak eskainiko dituzte. Bestetik, Ecoembesen gunea jarriko dute, eta han asmakizun joko bat egin ahal izango dute herritarrek. Horrez gain, hondakinak gaika bereizteko joko bat ere jarriko dute.\nHiru ingurumen hezitzaile izango dira gunea dinamizatzen. Gainera, egun bakoitzean tokiko produktuz osatutako saski bat zozkatuko dute informazio eremura joaten diren eta parte hartzeko txartela betetzen duten herritar guztien artean.


Irisgarritasun-planetarako diru-laguntzak - Ingartek Consulting\nPosted at 13:14h idatzi du Ingartek Consulting | LinkedIn | 13 Sep 2018\nGaur, Euskal Herriko Agintaritzaren Aldizkarian (EHAA), irisgarritasun-planak egiteko edo eguneratzeko diru-laguntzak arautzeko eta deitzeko agindua argitaratu da. Eusko Jaurlaritzak udaletako irisgarritasun-planen idazketarako % 75erainoko diru-laguntzak emango ditu.\nDiru-laguntza horien hartzaileak izango dira euskal udalak, tokiko erakunde txikiak, tokiko erakunde autonomoak eta xede soziala duten erabilera publikoko erakunde pribatuak. Eusko Jaurlaritzak 480.000 euroko diru-laguntzak emango ditu 2018an. Diru-laguntzaren jarduera-xedeak 2018ko urtarriletik aurrera jarriko dira martxan. Planak gauzatzeko epemuga 2019ko azaroak 15 izango da, eta, obren kasuan, 2020ko urriak 31 (deialdia egin aurretik hasita egon daitezke).\nDiru-laguntzak portzentaje hauetan emango dira:\nIrisgarritasun-planetarako (egitea edo berrikustea) % 75erainoko diru-laguntzak.\nBideko esku-hartzeetarako % 50rainoko diru-laguntzak ( % 60 eremu hondatuetan).\nElementu mekanikoetarako (igogailuak eta plataforma jasotzaileak) % 75rainoko diru-laguntzak.\nEskaerak aurkezteko epea 2018ko urriaren 14an amaitzen da. INGARTEKen irisgarritasun-planak egiten esperientzia handiko lantaldea daukagu. Tokiko erakundeei beren udalerriko hiri-eremuaren plangintza egitean erabakiak hobeto hartzen laguntzen diegu. Irisgarritasun-planen bitartez udalerri bakoitzeko toki nagusietan, eremu publikoetan zein eraikinetan, irisgarritasun unibertsala bermatzen dugu.\nUdaleko sailen laguntzarekin jarduerarik egokienak aztertzen ditugu, irisgarritasun eta eraginkortasun ekonomikoko irizpideekin beti, eta lehentasuna ematen diegu eragin positiboagoa izango dutenei. Horrela, irisgarritasun unibertsala bermatzeaz gainera hiri-birgaikuntza eta hiriko eremu publikoen arrakasta sustatzen ditugu.\nINGARTEKen Eusko Jaurlaritzaren diru-laguntza lortzeko proiektu-proposamena aurkezten lagun diezazukegu. Dei iezaguzu!


3 eguneko jardunaldia Jesusen Lagundiko hezkuntza sarea indartzeko - Jesuitak Donostia\nUztailaren 12an Amaia Arzamendik, Jesuitak Donostiako zuzendariak, ikastetxeak eraldatzeko bidean lidergoak duen garrantziaz hitz egingo du ikastetxean bizitako esperientzian oinarrituta.\nIkastetxe Jesuiten berrikuntza gai nagusitako bat izango da Educsi-ren 33. Jardunaldietan.\nUztailaren 11, 12 eta 13an Educsiren 33. Jardunaldiak ospatuko dira Bilboko Deustuko Unibertsitatean. Elkargune honetan Espainia eta Portugaleko Jesusen Lagundiko 73 unibertsitate aurreko eta Lanbide Heziketako hezkuntza erakundek hartuko dute parte. Topaketak 3 helburu nagusi izango ditu.\n• Ikastetxeen arteko sarea sustatzea.\n• Lan egiteko eremuei eta ezagutza partekatzeko espazioei bidea ematea.\n• Berrikuntza eta misioaren inguruan hausnartzea.\nJardunaldiari hasiera emateko Antonio España, sj, Aita probintzialak agurra egingo du. Lagundiaren hezkuntza komunitatera zuzentzen den lehenengo aldia izango da uztailaren 8an Aita Probintzial gisa karguaz jabetu ondoren.\nManuel Magdalenok, Zaragozako El Salvador Ikastetxeko zuzendariak, izango du Educsi Jardunaldietan landuko den lehenengo gaia aurkezteko ardura, astearte goizean, uztailaren 11an. Magdalenok ikastetxe jesuitek duten hezkuntza misioaren testuinguruan berrikuntzak izan behar duen lekua kokatzeko marko proposamena luzatuko du. Egun horretan, arratsaldez, berrikuntza honen baitan irakasleen rola aldatzeko gakoak azalduko dituzte Huelvako SAFA ikastetxeko zuzendaria den Eduardo Vizcaínok eta Colegio Claver de Raimat-eko DBH-ko 2. Zikloko zuzendariak, Minerva Pocelek.\nBigarren egunean, uztailaren 12an hain zuzen ere, saioa Amaia Arzamendik, Jesuitak Donostiako zuzendariak, eta Iván Mirónek, Vigoko Apóstol Ikastetxeko zuzendariak eskainiko dute. Tarte honetan Jesusen Lagundiko Ikastetxeak eraldatzeko lidergoaren inguruan arituko dira. Arratsaldean kultur-ekintzak egiteko eta hiria bisitatzeko denbora izango dute jardunaldira bertaratu direnek, besteak beste, Guggenheim edota Arte Ederretako museoak, Getxoko Zubi Esekia, Bilboko parte zaharra edota paseoa ontzian Bilboko itsasadarrean barrena.\n3. egunean, uztailaren 13an, goizean zehar berrikuntza prozesuen kohesioaren inguruan hitz egingo da. Andrés García Indak, Zaragozako El Salvador ikastetxeko zuzendari ohiak dinamizatuko duen espazio honetan ondorengo pertsonek parte hartuko dute: Bilboko Colegio Ntra Señora de Begoñako Lehen Hezkuntzako zuzendaria, Maialen Herran; Madrileko Padre Piquer Trebakuntza Zentruko berrikuntza, hezkuntza eta orientazio zuzendaria, Gregorio Casado; Las Palmas-eko DBHko zuzendaria, Mª Isabel Doreste; eta, Oviedoko San Ignacio Ikastetxeko zuzendaria, Luis Ordóñez.\nElkarrizketa honen ondoren, jardunaldira bertaratu direnek Educsiko zentroetan martxan jarri diren hezkuntza berrikuntzen inguruan esperientziak partekatzeko aukera izango dute, 9 gune pedagogikoetan. Jardunaldien azkeneko hitzaldia Javier Gil Ojedak, Trilema Fundazioko Trebakuntza eta Berrikuntza zuzendariak eskainiko du, ostegun arratsaldean.\n33. Jardunaldiak DeustUko Unibertsitateko klaustroan eskainiko den itxiera-afariarekin amaituko dira. Educsik antolatzen duen topaketa honek Deustuko Unibertsitatearen, Universidad Pontificia de Comillas-en, SMren eta Loyola Komunikazio taldearen laguntza jasotzen du.


Kontsumitzaile kalteberak babesteko zenbait neurrien epea urriaren 31ra arte luzatu da - KontsumoBIDE-Kontsumoko Euskal Institutua\nKontsumitzaile kalteberak babesteko zenbait neurrien epea urriaren 31ra arte luzatu da\nAbuztuaren 3ko 16/2021 Errege Lege Dekretuak zabaldu egiten ditu aldez aurretik hartutako neurri sorta baten indarraldia. Neurri horien helburua pandemiak eragindako krisiaren esparruan kalteberatasun-egoeran dauden kontsumitzaileak babestea da.\nAlde batetik, urriaren 31ra arte luzatu da kontsumitzaile kalteberentzako ur-, elektrizitate- eta gas naturalaren horniduraren bermea, beraz, ez da posible izango pertsona horiei hornidura etetea ez-ordainketako egoeran babestuta. Epea luzatze horrek mesede egiten die, halaber, elektrizitate- edo gas-bonu soziala duten pertsonei.\nEtxebizitzaren eremuan, 2021eko urriaren 31ra arte luzatu da prozedurak etetea eta etxebizitzatik botatzea, beste modu batera esanda, etxegabetzeak, kalteberatasun-egoeretan, betiere ezarritako izapideak betetzen badira. Alokairu kontratuaren epearen ezohiko luzapena luzatzeko aukera ere zabaldu da.\nErrentatzaile gisa etxebizitza-enpresa edo -erakunde publiko bat edo edukitzaile handi bat duten pertsona kaltebereei errenta zati batean barkatzeko edo moratoria eskatzeko epea ere luzatuko zaie (urriaren 31ra arte).\nAzkenik, adierazi behar da genero-indarkeriaren biktimak babesteko eta laguntzeko premiazko neurriei buruzko martxoaren 24ko 1/2021 Legean jasotako zenbait neurri funtsezkotzat joko direla urriaren 31ra arte; beraz, administrazio publiko eskudunek neurri horiek hartuko dituztela ziurtatzeko beharrezkoak diren neurriak hartu beharko dituzte.\n16/2021 Errege Lege Dekretua, abuztuaren 3koa, ahultasun sozial eta ekonomikoko egoerei aurre egiteko babes sozialeko neurriak hartzen dituena. (erderaz)